Wahai Melayu, bersatulah demi Islam dan anak cucu cicit kita

MELIHAT pertelingkahan antara UMNO dan BERSATU, termasuk juga PAS, saya menjadi ngeri, apakah masih ada masa depan untuk agama Islam berdaulat di bumi Jawi ini.

Pengajaran demi pengajaran telah Allah SWT tunjukkan, tetapi nampaknya ramai yang masih alpa. Sampai bila?

Inilah akibatnya, apabila parti meletakkan kuasa di hadapan. Perkara ini bukan sahaja berlaku dalam bidang politik, tetapi boleh dikatakan dalam semua bidang. Tidak ketinggalan, institusi pengajian tinggi. Mereka akan lakukan apa sahaja, untuk kekal berkuasa.

Sepatutnya, dalam semua perkara, Islamlah yang patut diletakkan di hadapan, kemudian diikuti dengan yang lain-lain. Dengan Islam, kita menjadi mulia.

Hassan al-Banna (2003), Himpunan Risalah Hasan al-Banna atau Majmuu’ah Ar-Rasaail, menyentuh soal Qaumiyyah al-Majd bermaksud, berasa mulia dengan keturunan dalam perkara baik dan berakhlak. Istilah ini mungkin nampak baharu, tetapi sebenarnya sudah diketahui umum.

Menurut Hassan Al-Banna (2003), nasionalisme yang dimaksudkan oleh mereka yang berbangga dengan semangat nasionalisme ialah generasi mutakhir perlu menurut jejak generasi silam dalam membina hidup gemilang, dihormati, cemerlang, berkeyakinan tinggi dan menjadikan mereka sebagai contoh yang baik. Jika nasionalisme yang dimaksudkan ialah kegemilangan seorang bapa menjadi kebanggaan seorang anak lantaran itu menjadikan pembakar semangat dan perangsang.

Bangsa Melayu telah dianugerahkan dan dimuliakan oleh Allah SWT dengan agama Islam. Dengan Islam sebagai pegangan dan anutan, Melayu mesti ada berasa mulia dengan agama tersebut dan berusaha untuk mempertahankannya Sebagai mana pesan Hasan Al-Banna (2003), jika bangsa Arab terhina, hinalah Islam. Begitu juga dengan bangsa Melayu, jika bangsa Melayu terhina, hinalah Islam.

Apa jadi, jika dunia tanpa Islam, Arab tanpa Islam, Melayu tanpa Islam. Sila baca buku, A World Without Islam, oleh Graham E. Fuller.

Buku ini turut diulas oleh penulis terkenal bukan Islam, John L. Esposito, yang juga menulis buku berkaitan Islam, The Future of Islam. Dalam kata lain, Islam sentiasa menjadi perhatian semua pihak.

Masalahnya, mereka yang berada dalam Islam, tidak nampak kemuliaan itu. Mereka hanya tahu bersengketa. Bersengketa tidak pernah reda. Kita menjadi takut, sampai bila.

Pendek kata, Melayu dimuliakan oleh Allah SWT dengan Islam. Tanpa Islam, siapakah Melayu? Melayu akan kekal dengan agama, Buddha, Hindu dan anamisme.

Ketika British memperkenalkan Malayan Union 1946, apa yang menyatukan Melayu, jika bukan semangat Melayu-Islam? Melayu-Islam berpisah tiada.

Hari ini, sekali lagi Melayu-Islam diuji. Kita terus hidup dalam nafsi-nafsi.

Justeru, saya merayu kepada umat Islam, tetutamanya UMNO, PAS dan BERSATU. Carilah jalan untuk bersatu. Bincanglah dengan baik-baik soal pembahagian kerusi. Musuh-musuh Islam merancang untuk berjaya. Kita merancang untuk gagal. Agenda kuasa mengatasi segala. Semua kerusi mahu dibolot. Bagi menentukan kesinambungan kuasa.

Tidak langsung difikirkan, apakah akan terjadi pada negara tanah Jawi ini, jika terlepas kuasa. Bagaimana dengan anak cucu cicit kita. Bangunlah anak bangsa. Masa tidak menunggu kita. Kata-kata ini mungkin sinis, tetapi semua itu tidak mustahil.

Buktinya, lihatlah betapa ganasnya negara China, menuntut haknya di perairan Laut China Selatan (Lautan Melayu Raya), sehingga Malaysia terpaksa menghantar nota ‘bantahan keras’.

Tidak ada cara lain hari ini, melainkan;

Pertama, sahut seruan Allah SWT, berpegang teguh kepada tali Allah, jangan berpecah-belah. Tali apakah maksud ayat ini kalau bukan, agama Allah SWT Rujuklah al- Quran dan hadis apabila sudah tenggelam punca.

Kita ada hak sesama kita. Kita guna tema COVID19, kita jaga kita. Tetapi adakah semua itu bena belaka.
Dari Abu Hurairah r.a., Rasulullah saw bersabda : ”Hak seorang muslim terhadap sesama muslim itu ada enam: (1) jika Anda bertemu dengannya maka ucapkanlah salam atasnya, (2) jika dia mengundang Anda maka penuhilah undangnnya, (3) jika dia meminta nasihat kepada Anda maka berilah nasihat padanya, (4) jika dia bersin dan mengucapkan Alhamdulillah maka doakanlah dengan yarhamukallah, (5) jika dia sakit maka jenguk (besuk) lah, dan (6) jika dia meninggal dunia maka antarkanlah jenazahnya.” ( H.R. Muslim).

Dalam hadis lain Nabi bersabda, “Perumpamaan kaum mukminin dalam cinta-mencintai, sayang-menyayangi dan bahu-membahu, bagaikan satu badan/ibarat satu tubuh. Jika salah satu anggota tubuhnya sakit, maka seluruh anggota tubuhnya yang lain ikut merasakan sakit juga, dengan tidak dapat tidur dan demam“

Kini, PAS berada dalam Muafakat Nasional (MN). PAS mungkin boleh menjadi moderator antara UMNO dan BERSATU. Persoalannya, pula berapa pula kerusi yang PAS mahu.

Jika begitu keadaannya, PAS mungkin tidak sesuai menjadi moderator. Carilah orang lain yang lebih berwibawa.

Kedua, persoalannya, kenapa terlalu sukar untuk berpegang kepada ajaran Islam ini. Jawapannya, ego. Sembelihlah berpuluh ekor lembut sekalipun ketika korban, jika ego masih tinggi, tiada ada ertinya korban itu.

Sempena hari raya korban ini, saya merayu, korbankanlah ego masing-masing. Ingat, adil itu bukan bermaksud, memberikan kerusi sama banyak. Tetapi maksud adil, meletakkan sesuatu pada tempatnya.

Misalnya, daripada segi bilangan kerusi dan senioriti, sudah tentu UMNO lebih layak untuk mendapat lebih banyak, diikuti dengan PAS dan BERSATU.

Jika BERSATU menuntut lebih daripada sepatutnya, sudah tentu tidak berlaku adil dengan yang lain, yang lebih senior dan berpengaruh.

BERSATU perlu sedar bahawa ia adalah parti baharu. Pengikut masih belum ramai. Begitu juga dengan kekuatan pengikut dan pekerjanya. Logiknya, BERSATU tidaklah boleh menuntut lebih daripada apa yang diperolehi oleh parti-parti abangnya. Realiti tidak berlaku sebegitu.

EGO ini mesti diturunkan, baharu korban itu membawa erti. Jika tidak, setiap tahun korban, seolah-olah macam sia-sia sahaja.

Ketiga, ketiga-tiga parti ini semua parti Melayu Islam. Apa masalahnya. Sepatutnya tidak ada masalah. Tetapi sengaja mencari masalah. Masalah terus menjadi masalah. Islam tidak menyatukan kita.

Pepatah Cina ada menyebut, perjalanan beribu langkah tidak akan berlaku jika tidak dimulakan dengan langkah pertama. Langkah pertama hendaklah diadakan segera kerana kita sudah tidak mempunyai banyak masa. Hari ini perlu lebih baik daripada semalam. Esok mesti lebih baik daripada hari ini. Masa depan negara tercinta ini terletak di tangan kita semua.

Beritahu saya, saya akan lupa. Tunjukkan pada saya, saya mungkin ingat. Libatkan saya, saya akan faham. Beritahu sudah, tunjukpun sudah. Marilah kita mengorak langkah untuk melibatkan diri secara langsung. Buanglah ego jauh-jauh. Masukkan Islam dalam diri. Mudah-mudahan, ego akan tertunduk dengan Islamnya diri kita.

Prof Dr Mohd Ridhuan Tee Abdullah


Undi calon wibawa mampu tadbir negara

PILIHAN Raya Umum ke-15 bakal menjadi sejarah, kerana buat pertama kalinya had umur mengundi diturunkan kepada usia 18 tahun. Golongan ini, tidak lain tidak bukan termasuklah golongan mahasiswa.

Tinjauan mendapati sebahagian besar daripada golongan belia di Malaysia, iaitu lebih dua pertiga, tidak peduli terhadap politik. Persoalannya, bagaimana dengan masa hadapan negara jika golongan belia ini tidak cakna terhadap isu politik?

Pelaksanaan Undi18 tidak seharusnya dijadikan alasan bagi mahasiswa mengundi sewenang-wenangnya hanya sekadar untuk menunaikan tanggungjawab kepada negara. Mahasiswa sebagai golongan terpelajar sewajarnya berfikiran lebih matang dalam berpolitik.

Pelaksanaan Undi18 ini sepatutnya dijadikan peluang untuk mahasiswa mendapatkan pendedahan tentang hak dan tanggungjawab mereka sebagai pengundi yang akan menentukan masa hadapan negara. Bukan itu sahaja, ia juga merupakan peluang untuk mahasiswa mempersiapkan diri mereka untuk menjadi barisan pelapis negara.

Justeru itu, PEMBINA Kuala Lumpur ingin menyeru mahasiswa agar bersikap matang dalam berpolitik, iaitu dengan meneliti pandangan politik daripada pelbagai pihak sebelum menyatakan sokongan.

Di samping itu, penting juga bagi mahasiswa untuk memberikan undian kepada calon-calon yang dapat memberikan solusi kepada masalah belia pada hari ini.

Akhir kalam, demi masa depan negara, jadilah lebih matang dan jom turun mengundi!

Persatuan Belia Islam Nasional (PEMBINA) Kuala Lumpur


Nahas Elmina: Data CVR pesawat berjaya diekstrak

PUTRAJAYA, 12 Safar 1445H, Selasa – Data perakam suara kokpit (CVR) milik pesawat yang terhempas di Lebuhraya Guthrie berdekatan Bandar Elmina di Shah Alam, Selangor pada 17 Ogos lepas berjaya diekstrak di makmal Florida, Amerika Syarikat, kata Menteri Pengangkutan Anthony Loke.

Beliau berkata, data tersebut diesktrak Pasukan Biro Siasatan Kemalangan Udara (BSKU) dengan bantuan pihak makmal pengilang peralatan asal (OEM) CVR iaitu L3Harris apabila data suara daripada perakam itu berjaya diperoleh semula.

“Data tersebut berjaya dimuat turun. Jadi semua rakaman suara dalam pesawat itu, terutama 30 minit terakhir termasuk sehingga nahas berlaku, berjaya dimuat turun,” katanya dalam sidang media di sini hari ini.

Loke berkata, rakaman audio tersebut telah dihantar kepada pasukan siasatan di Malaysia untuk dianalisa dan laporan awal dijangka dikeluarkan dalam tempoh dua minggu lagi.

“Jadi semua rakaman suara tersebut daripada dua juruterbang itu akan dianalisis sebaik mungkin, dan juga apa yang berlaku dalam kokpit dapat dijadikan bahan siasatan untuk mengenal pasti apakah punca berlakunya nahas terbabit,” katanya.

Loke berkata, laporan awal nahas pesawat tersebut akan akan dipaparkan dalam laman web rasmi Kementerian Pengangkutan dan ia menjadi laporan asas untuk membuat laporan terperinci dan laporan akhir yang kebiasaannya mengambil masa setahun untuk disiapkan.

Beliau berkata pasukan BSKU akan melaksanakan siasatan untuk mencari apa punca nahas pesawat Beechcraft Model 390 (Premier 1) itu dan menyarankan langkah keselamatan di masa depan.

“Ia bukan untuk mencari salah siapa, ia untuk mengenal pasti apakah punca nahas itu berlaku.

“Jadi apabila kita mendapat laporan itu, kalau ada kelemahan dalam sebarang aspek, kita perlu mengambil langkah untuk memastikan insiden itu tidak berulang,” katanya.

Nahas pesawat yang terhempas di Lebuhraya Guthrie berdekatan Bandar Elmina pada 17 Ogos itu mengorbankan 10 individu termasuk Pengerusi Jawatankuasa Kerajaan Tempatan, Perumahan, Alam Sekitar dan Teknologi Hijau Negeri Pahang Datuk Seri Johari Harun.

Mereka terdiri daripada enam penumpang dan dua kru pesawat ringan itu, manakala dua lagi merupakan orang awam, masing-masing penunggang motosikal dan pemandu kereta, yang menggunakan lebuh raya berkenaan.

Ditanya kesukaran pasukan BSKU untuk mengekstrak data itu, Loke berkata pasukan berkenaan mengambil masa seharian bagi mendapatkan balik data CVR tersebut.

“Mereka menghadapi kesukaran untuk meninggalkan AS kerana ribut taufan di Florida. Pasukan ini masih berada di Florida. Mereka sepatutnya pulang sebaik sahaja data diperoleh tetapi mereka tidak dapat berbuat demikian.

“Tetapi data telah dihantar ke sistem e-mel yang selamat, jadi kami sudah mempunyai rakaman suara di Malaysia. Kita berjaya dapatkan semula data dan rakaman suara itu amat jelas dan dalam keadaan baik,” katanya yang enggan membuat rumusan data audio itu sehingga siasatan selesai.

Pada 24 Ogos lepas, Loke dilaporkan berkata Ketua Inspektor BSKU berlepas ke AS untuk menghantar memory puck yang terdapat di dalam CVR milik pesawat Beechcraft Model 390 (Premier 1) itu ke makmal di Florida untuk diekstrak dan dianalisa. – Bernama


Mustapa Mohamed sembuh COVID-19

KOTA BHARU, 8 Jamadilakhir 1442H, Khamis – Selepas 12 hari menerima rawatan akibat jangkitan COVID-19, Menteri di Jabatan Perdana Menteri (Ekonomi) Datuk Seri Mustapa Mohamed hari ini dibenarkan keluar hospital selepas disahkan sembuh daripada virus berbahaya itu.

Mustapa dalam satu hantaran di laman Facebook berkata beliau telah dibenarkan keluar dari Hospital Raja Perempuan Zainab II (HRPZ II) di sini pada 4.30 petang.

“Alhamdulillah syukur kepada Allah SWT setelah 12 hari bertarung di HRPZ II dengan pemantauan rapi oleh doktor, jururawat dan barisan hadapan, pada 4.30 petang ini saya dibenarkan keluar hospital.

“Terima kasih tidak terhingga kepada semua staf Kementerian Kesihatan (KKM) khususnya di HRPZ II, ahli keluarga, sahabat handai dari seluruh pelusuk tanah air yang beri kata kata-kata semangat, ucapan dan doa,” katanya.

Berkongsi pengalaman, Ahli Parlimen Jeli itu berkata sepanjang tempoh 12 hari di hospital, perkara yang paling mencemaskan ialah semasa berada di Unit Rawatan Rapi (ICU) selama tiga hari apabila terdapat sedikit masalah pernafasan dan kekurangan tenaga.

Bagaimanapun, dengan pemantauan rapi doktor dan jururawat serta keyakinan penuh kepada ketentuan Allah SWT, keadaan beliau beransur pulih.

Mustapa berkata ketika ini, beliau perlu lebih banyak berehat, kurangkan bekerja dan tidak boleh bertemu ramai orang.

Sehubungan itu, beliau menasihati seluruh masyarakat agar selalu memakai pelitup muka, menggunakan pembersih tangan, mengamalkan penjarakan fizikal dan pemakaian pelindung muka hendaklah dijadikan amalan sepanjang masa sehingga pandemik COVID-19 benar-benar pulih.

“Pengajaran: pandemik ini ketentuan Allah SWT supaya manusia insaf dan sedar betapa kerdilnya kita semua. Sepanjang pandemik COVID-19, kita perlu menjaga maslahah umum mengatasi kepentingan peribadi.

“Ancaman ini serius, perlu diambil berat oleh rakyat. Ketakutan kepada COVID-19 biar sebati dengan diri kita kerana kita masih belum memenangi peperangan ini. Semoga Allah SWT menyelamatkan negara kami, pemimpin-pemimpin kami dan semua rakyat daripada COVID-19,” katanya.

Mustapa juga mengharapkan agar seluruh rakyat berdiri teguh di belakang kerajaan, KKM dan pihak penguatkuasa bagi mempertahankan nyawa serta kehidupan. – Bernama


Tiada maklumat ura-ura kerajaan baharu Sabah

KOTA KINABALU, 5 Zulhijjah 1441H, Ahad – UMNO Sabah menjelaskan pihaknya tidak mempunyai maklumat terperinci mengenai ura-ura ada cubaan untuk menubuhkan kerajaan baharu di negeri berkenaan.

“UMNO Sabah bukan di belakang semua usaha itu.. Ia adalah antara Ahli Dewan Undangan Negeri (ADUN) parti-parti yang ada di Sabah,” kata Pengerusi Perhubungan UMNO Sabah, Datuk Seri Bung Moktar Radin.

“Apa yang saya tahu sekarang adalah untuk memperkuatkan UMNO Sabah bagi menghadapi pilihan raya umum akan datang,” katanya kepada pemberita selepas mengadakan perjumpaan dengan Presiden UMNO Datuk Seri Dr Ahmad Zahid Hamidi di sini, hari ini.

Merujuk kepada perjumpaan dengan Ahmad Zahid, Bung Moktar berkata ia melibatkan pertemuan dengan semua pemimpin UMNO di pelbagai peringkat di seluruh Sabah, selama dua hari sejak semalam, dengan tujuan berbincang mengenai perkembangan politik semasa negara.

“Politik Malaysia kini sudah berubah… siapa sangka kerajaan Pakatan Harapan boleh lumpuh tidak sempai sepenggal pun. Banyak cabaran yang kita perlu hadapi dalam kebiasaan baharu politik dan ia antara lain yang di sampaikan oleh presiden UMNO,” katanya. – Bernama


Masalah teknikal, kegagalan komunikasi antara punca nahas LRT

PUTRAJAYA, 29 Syawal 1442H, Khamis – Masalah teknikal dan kegagalan komunikasi antara Pusat Kawalan Operasi (OCC) dengan pemandu (hostler), adalah antara punca berlakunya pelanggaran tren Transit Aliran Ringan (LRT) laluan Kelana Jaya pada 24 Mei lepas, kata Menteri Pengangkutan, Datuk Seri Dr Wee Ka Siong.

Beliau berkata, dapatan itu terkandung dalam laporan Jawatankuasa Siasatan mengenai insiden nahas dua tren LRT antara stesen Kampung Baru dan KLCC itu yang dibentangkan kepada Kabinet semalam.

Berkongsi laporan itu dalam sidang media secara maya hari ini, Wee berkata, insiden itu melibatkan pertembungan tren bernombor 40 tanpa penumpang yang menghadapi masalah teknikal dan tren 81 dengan 213 penumpang yang melakukan perjalanan tanpa mendapat pengesahan tepat.

Menghuraikan urutan insiden itu, Wee berkata, tren 40 mengalami masalah teknikal pada jam 6.26 petang pada hari kejadian (24 Mei) melibatkan salah satu daripada dua sistem Komunikasi On-Board Vehicle (VOBC).

Menurutnya, apabila satu VOBC gagal berfungsi dan hilang komunikasi dengan OCC maka tren perlu dikosongkan di stesen berikutnya serta dikeluarkan daripada perkhidmatan untuk penyelenggaraan di depoh Lembah Subang menerusi kawalan automatik iaitu Automatic Train Operation (ATO) ketika VOBC kedua masih berfungsi.

Namun, VOBC kedua tren 40 itu juga gagal berfungsi pada jam 8.13 malam ketika dalam perjalanan ke Lembah Subang dan terkandas di antara stesen LRT KLCC dan Kampung Baru.

“OCC tidak dapat mengawal tren 40 apabila kedua-dua VOBC tidak berfungsi. Justeru, pemandu diarahkan untuk mengendalikan tren 40 secara manual ke stesen berdekatan iaitu Dang Wangi bagi tujuan ‘reset’ untuk berada dalam mod ATO,” katanya.

Menurut Wee, siasatan mendapati ketika proses pemindahan tren 40 untuk diset semula dan dikembalikan kepada ATO, kedua-dua pemandu dan pengawal OCC telah mengabaikan prosedur operasi standard (SOP) kritikal tertentu, dan ini secara tidak sengaja mengakibatkan tren 40 bergerak secara manual ke arah Gombak di arah utara dan bukannya ke selatan menuju ke depoh.

Pada masa sama, katanya, tren 81 sedang ditahan di stesen KLCC dan meletakkan keadaan status Manual Route Reservation (MRR) iaitu perlindungan kepada tren 40 sebelum dapat dikendalikan secara ATO.

“Namun, tren 81 dilepaskan untuk melakukan perjalanan meninggalkan stesen KLCC menuju ke stesen Kampung Baru tanpa mendapat pengesahan tepat yang mengatakan tren 40 telah diset semula kepada ATO. Keadaan ini seterusnya mengakibatkan berlaku pertembungan antara tren 40 dan tren 81,” katanya.

Wee berkata, tindakan pemandu itu adalah tidak disengajakan kerana pada ketika itu maklumat mengenai ‘track section number’ tidak mencukupi, di mana pelaporan secara berkala dengan OCC sepatutnya berlaku.

Wee menegaskan objektif siasatan adalah untuk menentukan keadaan dan punca sebenar nahas dengan tujuan mengelakkan insiden daripada berulang serta menambahbaik perkhidmatan pengangkutan awam dan bukan bertujuan membuktikan kesalahan atau liabiliti terhadap mana-mana pihak.

Sementara itu, Ketua Setiausaha Kementerian Pengangkutan, Datuk Isham Ishak, yang mengetuai Jawatankuasa Siasatan itu berkata, hasil siasatan mendapati penyelenggaraan dijalankan oleh Prasarana adalah teratur dan mengikut manual.

Katanya, tiada sebarang percanggahan dan anomali dalam penyelenggaraan tren namun SOP itu tidak diikuti sepenuhnya kerana perlu ada senarai semak bagi mengelak kejadian seumpama itu berlaku.

“Kegagalan VOBC tidak berlaku setiap hari, ia jarang berlaku. Tetapi apabila ia berlaku, mesti ada SOP di mana semua orang faham dan ikut cara mengendalikan kereta api secara manual,” katanya. – Bernama


Penempatan ambilan khas 4,828 calon berjaya diumum 18 Mac: KPM

KUALA LUMPUR, 8 Syaaban 1443H, Jumaat – Keputusan rasmi penempatan 4,828 calon yang berjaya dalam pengambilan khas secara ‘one-off’ atau sekali sahaja Pegawai Perkhidmatan Pendidikan (PPP) DG41 akan diumumkan pada 18 Mac, menurut Kementerian Pendidikan (KPM).

KPM dalam kenyataan hari ini memaklumkan semakan penempatan boleh dibuat melalui portal e-Graduan KPM di pautan https://egraduan.moe.gov.my.

“Tarikh lapor diri pegawai adalah pada 4 April,” menurut kenyataan itu.

Julai lepas, Menteri Kanan Pendidikan Datuk Dr Radzi Jidin mengumumkan KPM membuka pengambilan khas secara ‘one-off’ seramai 18,702 pendidik bagi menyelesaikan isu kekurangan guru di beberapa negeri termasuk Sabah, Sarawak, Selangor dan Johor.

Pengambilan khas itu dibuat hasil perbincangan secara menyeluruh dengan Jabatan Perkhidmatan Awam (JPA) dan Suruhanjaya Perkhidmatan Pelajaran (SPP). – Bernama


Tiada rakyat Malaysia terbabit gempa bumi di Cianjur

BANGI, 27 Rabiulakhir 1444H, Selasa – Tiada rakyat Malaysia setakat ini yang dilaporkan terbabit dalam kejadian gempa bumi di daerah Cianjur, wilayah Jawa Barat, Indonesia pada Isnin.

Perkara itu disahkan oleh Kedutaan Besar Malaysia di Jakarta menerusi satu kenyataan yang dikeluarkan Kementerian Luar Negeri, hari ini.

Semalam, satu gempa bumi berukuran 5.6 skala Richter menggegarkan daerah Cianjur, kira-kira 110 kilometer dari Jakarta.

Kejadian yang berlaku pada jam 1.21 petang waktu tempatan itu telah mengorbankan sekurang-kurangnya 162 nyawa dan lebih 700 yang lain dilaporkan cedera.

Gegaran itu turut mengakibatkan jumlah kerosakan infrastruktur yang tinggi di daerah berkenaan.


Diskaun bil elektrik dilanjut sehingga Disember

KUALA LUMPUR, 10 Zulkaedah 1441H, Khamis – Pemberian diskaun bil elektrik yang sebelum ini diumum bagi tempoh April hingga September 2020 dilanjutkan sehingga 31 Disember 2020 bagi semua pengguna domestik di Semenanjung Malaysia, Sabah dan Sarawak.

Menteri Tenaga dan Sumber Asli, Datuk Shamsul Anuar Nasarah berkata, sehubungan itu, seramai 7.66 juta pengguna domestik di semenanjung akan terus menikmati diskaun bil elektrik di antara dua hingga 50 peratus dari 1 Oktober 2020 sehingga 31 Disember 2020, sebagai lanjutan kepada diskaun elektrik yang diumumkan 27 Mac lalu di bawah Pakej Rangsangan Ekonomi Prihatin Rakyat (PRIHATIN).

“Pelanjutan ini turut terpakai bagi pengguna elektrik dengan penggunaan di antara 601 hingga 900kWj yang mula mendapat diskaun 10 peratus di bawah Bantuan Prihatin Elektrik (BPE) yang diumumkan kerajaan pada 20 Jun,” menurutnya dalam satu kenyataan di sini hari ini.

Beliau berkata, pengguna domestik di Sabah dan Sarawak pula akan terus menerima diskaun bil elektrik sebanyak dua peratus sehingga 31 Disember 2020 yang akan memanfaatkan kira-kira 520,000 orang di Sabah dan 580,000 orang di Sarawak.

Sebelum ini, kerajaan mengumumkan diskaun bil elektrik bermula April 2020 hingga September 2020 membabitkan semua pengguna di seluruh negara dalam usaha membantu meringankan beban rakyat yang terkesan dengan penularan pandemik COVID-19.

Selasa lalu, Suruhanjaya Tenaga memaklumkan bahawa pengguna bukan domestik akan menikmati penurunan surcaj sebanyak 2 sen/kWj bagi tempoh 1 Julai hingga 31 Disember 2020 manakala pengguna elektrik domestik kekal membayar kadar tarif sedia ada.

Sementara itu, Shamsul Anuar berkata, pelanjutan diskaun selama tiga bulan bagi pengguna di Semenanjung akan dibiayai menggunakan dana Kumpulan Wang Industri Elektrik (KWIE) dengan anggaran sebanyak RM392 juta.

Beliau berkata, diskaun bagi Sabah dan Sarawak pula akan dibiayai oleh Kementerian Kewangan dengan anggaran peruntukan sebanyak RM6 juta.

“Ini menjadikan kos keseluruhan pemberian diskaun bil elektrik dari April hingga Disember 2020 adalah berjumlah RM2.62 bilion,” katanya. – Bernama


PM perlu akui hilang majoriti jika Belanjawan 2021 tak lulus

KUALA LUMPUR, 5 Rabiulakhir 1442H, Sabtu – Perdana Menteri, Tan Sri Muhyiddin Yassin perlu mengambil perhatian dan mengakui keadaan bahawa beliau telah kehilangan majoriti jika Rang Undang-undang (RUU) Pembekalan 2021 tidak mendapat cukup undi untuk diluluskan.

Pakar Perlembagaan, Prof Madya Dr Shamrahayu Abd Aziz bagaimanapun berkata, situasi itu akan menjadi lebih rumit dan merugikan jika dibuat pelantikan Perdana Menteri baharu yang perlu membuat semula RUU Perbekalan untuk 2021.

“Tindakan yang perlu diambil oleh beliau ialah untuk bersemuka dengan Yang di-Pertuan Agong dan menyembahkan keadaan tersebut.

“Bagaimanapun, ia terserah kepada Perdana Menteri sama ada beliau hendak meletakkan jawatan atau memohon pembubaran dewan. Kalau sekiranya ia berlaku, ia satu krisis politik lagi dan seterusnya akan mengheret negara ke satu keadaan yang agak tidak tentu arah dan perlulah ditangani oleh Yang di-Pertuan Agong dengan baik sekiranya ini berlaku.

“Dan seterusnya kesan yang berkaitan dengan kegagalan meluluskan RUU Perbekalan ini ialah akan berlakunya satu keadaan di mana kerajaan tidak dapat memenuhi keupayaan untuk menggunakan perbendaharaan,” katanya seperti Astro Awani, hari ini.

Sebelum ini, bekas Perdana Menteri, Tun Dr Mahathir Mohamad berkata, jika Belanjawan 2021 tidak diluluskan, ia akan membawa kepada peletakan jawatan Perdana Menteri yang akhirnya akan menimbulkan satu lagi krisis politik.

Ahli Parlimen Langkawi itu berkata, beliau secara amnya berpendapat ada keperluan untuk meluluskan belanjawan itu, namun perlu ada pindaan terhadap peruntukan tertentu bagi memastikan ia lebih menyeluruh, terutamanya dalam menangani COVID-19 dan mengukuhkan kembali ekonomi.

Dalam pada itu, kata Prof Shamrahayu, tindakan meluluskan RUU itu secara interim akan menyukarkan negara selain tidak begitu demokratik serta menjadi persoalan berpanjangan.

Jelasnya, ia juga akan menyukarkan untuk diadakan pilihan raya umum (PRU), mendapatkanmandat rakyat serta sukar memilih perdana menteri jika kehilangan kepercayaan majoriti.


Taliban arah tutup salon kecantikan

KABUL, 16 Zulhijjah 1444H, Rabu – Taliban mengarahkan semua salon kecantikan ditutup dalam tempoh sebulan, arahan terbaharu pihak berkuasa Afghanistan bagi mengelakkan golongan wanita berada di tempat awam, lapor Reuters.

Jurucakap Kementerian Pencegahan Maksiat dan Kebajikan, Mohammad Sadiq Akif berkata, pemilik salon diberikan masa selama sebulan untuk menutup operasi perkhidmatan mereka.

Kerajaan luar dan pegawai Pertubuhan Bangsa-Bangsa Bersatu (PBB) mengutuk sekatan terbaharu – yang dilihat semakin keterlaluan selepas Taliban mengambil alih pentadbiran daripada Amerika Syarikat (AS) pada 2021.

Tahun lalu, pihak berkuasa menutup kebanyakan sekolah tinggi dan melarang wanita daripada memasuki universiti dan menghalang wanita daripada terlibat kerja-kerja kebajikan.

Sahar, seorang penduduk di Kabul melahirkan kegusaran kerana menganggap penutupan pusat kecantikan berkenaan adalah jalan terakhir untuk kaum wanita bersosial dengan keluarga dan kawan-kawan.

“Sebelum ini kaum wanita dihalang mengunjungi taman sebagai tempat untuk bersosial dan berkumpul bersama-sama.

“Sekarang saya tidak tahu bagaimana untuk bertemu dengan kawan-kawan. Saya fikir ia memberi kesan kepada kami dan wanita di Afghanistan,” katanya yang enggan mendedahkan nama.

Sementara itu kerajaan Barat dan organisasi antarabangsa memberi isyarat sekatan ke atas wanita kemungkinan boleh menghalang kemajuan di negara itu. – Agensi


Statistik kemalangan libatkan pemandu lawan arus antara fokus Dewan Rakyat, hari ini

KUALA LUMPUR, 21 Safar 1443H, Selasa – Statistik kemalangan jalan raya melibatkan kesalahan pemanduan melawan arus serta langkah dilaksanakan kerajaan untuk membendungnya antara persoalan yang bakal dibangkitkan pada persidangan Dewan Rakyat hari ini.

Menurut Aturan Urusan Mesyuarat persidangan Dewan Rakyat, perkara itu terkandung semasa sesi Pertanyaan Menteri yang akan diajukan Syed Ibrahim Syed Noh (PH-Ledang) kepada Menteri Pengangkutan.

Turut terkandung dalam sesi itu adalah soalan Anthony Loke Siew Fong (PH-Seremban) kepada Menteri Kewangan mengenai kesediaan kerajaan untuk mengkaji semula dasar ekuiti untuk syarikat penghantar fret yang sedang beroperasi memandangkan syarat ekuiti sedia ada sukar untuk dilaksanakan.

Bagi sesi Pertanyaan Bagi Jawab Lisan, isu pematuhan Akta Standard Minimum Perumahan dan Pekerja (Akta 446) susulan pengesanan kluster COVID-19 yang tinggi melibatkan sektor pembuatan dan pembinaan akan dibangkitkan Dr Ong Kian Ming (PH-Bangi) kepada Menteri Sumber Manusia.

Tumpuan juga dijangka terarah kepada soalan Datuk Dr Xavier Jayakumar untuk Menteri Kesihatan berhubung langkah kerajaan bagi mengatasi masalah kekurangan pakar perubatan di hospital kerajaan, selain tindakan menyerap pakar perubatan kontrak ke jawatan tetap.

Turut dibangkitkan isu kemiskinan melibatkan Orang Asli dan usaha kerajaan untuk meningkatkan taraf hidup mereka yang akan diajukan Datuk Ahmad Nazlan Idris (BN-Jerantut) kepada Menteri Pembangunan Luar Bandar.

Usai sesi itu, bacaan kali pertama Rang Undang-Undang Langkah-Langkah Sementara bagi Pembiayaan Kerajaan (Penyakit Koronavirus 2019 (COVID-19) (Pindaan) 2021 dijangka dikemukakan Menteri Kewangan.

Persidangan Parlimen kemudian diteruskan dengan sesi perbahasan Rancangan Malaysia Ke-12 (RMK12) yang dibentangkan Perdana Menteri Datuk Seri Ismail Sabri Yaakob, semalam.

Mesyuarat Penggal Keempat Parlimen ke-14 adalah sidang Parlimen yang pertama di bawah kerajaan pimpinan Ismail Sabri dan akan berlangsung selama 17 hari hingga 12 Okt ini. – Bernama

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


DAP tak berhasrat calonkan Tony Pua dalam PRN: Loke

PUTRAJAYA, 6 Zulhijjah 1444H, Ahad – DAP tidak akan meletakkan bekas Setiausaha Publisitinya Tony Pua sebagai calon dalam Pilihan Raya Negeri (PRN) akan datang, malah Pua juga tidak ada menyatakan minat mewakili DAP dalam pilihan raya, kata Setiausaha Agung parti itu, Anthony Loke.

Katanya, beliau juga hairan kenapa boleh timbul isu Tony Pua akan bertanding dalam pilihan raya.

“Dia (Pua) tiada minat pun (jadi calon), kawasan Parlimen pun dia dah give up, (jadi) tidak timbul soal Tony Pua bertanding,” katanya kepada media selepas merasmikan Seafarer Carnival di sini hari ini.

Ditanya sama ada DAP sudah memuktamadkan nama calon bagi PRN nanti, Loke berkata, perkara itu belum dimuktamadkan sepenuhnya, namun yang pasti Pua tidak akan menjadi calon.

Kenyataan Pua sebelum ini yang menggelar Barisan Nasional sebagai ‘pakatan korup’, menimbulkan situasi kurang senang terhadap rakan gabungan parti Pakatan Harapan (PH), namun Loke semalam berkata, ia dibuat atas kapasiti individu dan menganggap serangan terhadap rakan gabungan utama PH tidak seharusnya dilakukan.

Loke bagaimanapun berkata, Pua masih merupakan penasihat dasar DAP dan hubungan antara mereka masih baik.

“Penasihat Dasar (DAP) itu bukan jawatan rasmi dalam parti, nama pun penasihat. Dalam perlembagaan parti tiada jawatan ini pun, peranannya hanya menasihati (saya) sahaja. Jadi terpulang kepada saya nak dapat nasihat dia atau tidak.

“Saya tak ada masalah dengan ahli-ahli. Cuma kadang-kadang kalau mereka ada keterlanjuran dan sebagainya dari segi kata-kata saya tegurlah. Sebagai Setiausaha Agung saya tegurlah, tak ada masalah,” katanya.

Sementara itu, Loke yang juga Menteri Pengangkutan berkata, pelajar lepasan Sijil Pelajaran Malaysia (SPM) digalakkan untuk menceburi bidang perkapalan kerana bidang itu memberi pendapatan yang agak tinggi dan ada potensi untuk berkembang maju.

“Profesion ini mempunyai daya saing tinggi dan masa depan yang baik, seafarer (pelaut), bukan sahaja untuk kapal tempatan tetapi satu dunia memerlukan seafarer. Bidang perkapalan memerlukan seafarer yang ramai,” katanya menambah  bahawa pada masa ini terdapat kira-kira 60,000 pelaut berdaftar di Malaysia. – Bernama


‘Dia hina diri sendiri’

BANGI, 10 Zulhijjah 1443H, Ahad – Tindakan biadab seorang wanita yang membuka pakaian dan tudung di hadapan penonton selepas memperkenalkan diri sebagai muslim dan menghafal al-Quran, hanya perbuatan memalukan diri sendiri.

“Sebenarnya Islam tidak rasa terhina pun dengan tindakan puak-puak sebegini.

“Sebaliknya mereka yang menghinakan diri mereka ke serendah-rendah kedudukan,” kata Naib Presiden gerakan Islam, Ikatan Muslimin Malaysia (ISMA) dalam hantaran di laman Instagram.

Ustaz Mohd Noor Azib Asmangi memetik Ayat 5, Surah At-Tin “Kemudian, Kami kembalikan dia ke serendah-rendah peringkat orang-orang yang rendah.”

“Semoga mereka mendapat hukuman setimpal di dunia dan akhirat nanti,” katanya.

Dalam sebuah video berdurasi selama 54 saat, wanita tersebut dilihat berada di atas pentas dengan memakai baju kurung lengkap dan bertudung.

Bagaimanapun, selepas memperkenalkan diri sebagai seorang muslim dan mengaku menghafal 15 juzuk al-Quran, dia kemudiannya menanggalkan satu persatu baju kurung dan tudung dan hanya ditinggalkan dengan baju singlet serta skirt.

Tindakan wanita itu mengundang kecaman dan kemarahan netizen apabila diperlakukan menjelang Hari Raya Aidiladha – rata-rata menganggapnya seperti provokasi yang disengajakan.

Polis Diraja Malaysia (PDRM) mengesahkan pihaknya telah menerima satu laporan berhubung penularan rakaman video berkenaan.

Jabatan Agama Islam Wilayah Persekutuan (JAWI) juga memaklumkan tidak akan berkompromi dengan sebarang perbuatan yang bertujuan menghina dan mencemarkan imej serta kesucian Islam khususnya yang berlaku di Wilayah Persekutuan.


Kunjungan Hua Zong petanda PRU15 makin hampir?

BANGI, 11 Zulkaedah 1443H, Sabtu – Parti BERJASA tidak menolak kemungkinan Pilihan Raya Umum ke-15 (PRU15) semakin hampir susulan pertemuan antara Perdana Menteri dan pemimpin Hua Zong baru-baru ini.

Terdahulu, Datuk Seri Ismail Sabri Yaakob menerima kunjungan pemimpin utama pertubuhan bukan kerajaan (NGO) berasaskan kaum Cina itu yang antara lain dilaporkan untuk berkongsi pandangan mengenai ekonomi dan isu-isu semasa.

Antaranya Presiden Hua Zong, Tan Sri Goh Tian Chuan; Timbalan Presiden, Datuk Ong Seng Khek; Naib Presiden, Datuk Lam Kuang Yau; Setiausaha Agung, Datuk Dr Wong Aik Loung dan Bendahari, Tan Sri Tan Kean Soon.

Setiausaha Agung BERJASA, Ir Ts Muhammad Lukman Al Hakim menyifatkan, pertemuan itu bukan sesuatu yang baharu sebaliknya perkara biasa menjelang PRU.

“Tidak kira apa sahaja parti mahupun warna bendera, mereka bersatu menuntut pelbagai jenis perkara kepada Perdana Menteri tidak kira siapa setiap kali menjelang PRU.

“Jadi ini satu fenomena yang biasa berlaku dan kita tiap-tiap kali melihat perkara yang sama,” katanya.

Muhammad Lukman berkata, amat mendukacitakan sekiranya Perdana Menteri tunduk dan akur kepada desakan Hua Zong mahupun Dong Zong.

Ini kerana katanya, kedua-dua pertubuhan itu sangat konsisten memperjuang dan mempertahankan agenda Cina.

“Kita tahu mereka mahu mengabsahkan kedudukan sekolah vernakular sebagai contoh dalam Perlembagaan walhal mereka menghina tulisan Jawi dan perkara berkaitan kedudukan istimewa Melayu Islam dan identiti Malaysia itu sendiri,” katanya.


Si tanggang moden masih wujud, tak jenguk ibu bapa di kampung

BANGI, 8 Rabiulawal 1442H, Ahad – Budaya sesetengah golongan yang menghantar ibu bapa ke rumah jagaan orang tua bukan norma dalam masyarakat Melayu Islam.

Presiden Persatuan Peguam-Peguam Muslim (PPMM) Datuk Zainul Rijal Abu Bakar berkata, biar apa pun alasan diberikan, tempat ibu bapa khususnya yang telah uzur adalah di sisi anak-anak.

Katanya, tiada yang dapat menandingi jasa ibu bapa yang membesar dan mendidik anak-anak sehinga mereka berjaya di dunia.

Manakala, katanya,  kejayaan di dunia pula seharusnya dijadikan jambatan kepada kejayaan di akhirat kelak.

“Keperluan duniawi dan ukhrawi perlu diseimbangkan supaya neraca kejayaan nanti benar-benar membuahkan kecemerlangan dunia dan akhirat,” katanya menulis di Sinar Harian hari ini.

Datuk Zainul Rijal menasihatkan, sementara ibu bapa masih ada, anak-anak disarankan untuk memberi khidmat terbaik, supaya suatu hari nanti mereka tidak menyesal sekiranya tidak lagi dapat membantu kedua-dua ibu bapa.

Sebelum terlambat, anak-anak juga dinasihatkan untuk menggunakan peluang dan ruang yang ada bagi menebus segala kesilapan yang telah dilakukan.

Jelasnya, kisah lagenda Si Tanggang yang disumpah oleh ibunya  disebabkan penderhakaannya sudah cukup menjadi sempadan.

Katanya, masih terdapat ramai ‘Si Tanggang moden’ yang muncul pada masa kini, di mana mereka hanya mengejar kekayaan dan harta di kota, manakala ibu bapa ditinggalkan di kampung dan langsung tidak dijenguk walau seketika.

“Makan minum dan sakit peritnya langsung tidak diambil perhatian oleh sesetengah anak-anak yang begitu lena dengan kelunakan kehidupan kota,” katanya kesal.


Vaksin: ‘Tak salah amal makanan sunnah, tapi percayalah juga ilmu sains’

BANGI, 17 Syawal 1442H, Sabtu – Tidak memadai jika usaha menangani peningkatan kadar jangkitan COVID-19 di negara ini, sekadar bergantung kepada pelaksanaan Perintah Kawalan Pergerakan (PKP), PKP Diperketatkan (PKPD) dan pematuhan prosedur operasi standard (SOP).

Justeru, Ikatan Pengamal Perubatan dan Kesihatan Muslim Malaysia (I-Medik) mencadangkan supaya Program Imunisasi COVID-19 melaksanakan pemberian vaksin secara ‘massa’, kerana menyifatkan kaedah itu sangat sesuai pada keadaan pandemik ketika ini.

Presiden I-Medik, Prof Dr Azizi Ayob berkata, setakat hari ini, pendaftaran di aplikasi MySejahtera adalah 11,564,724 atau 36 peratus – penduduk Malaysia 32.75 juta – atau 45 peratus daripada sasaran iaitu 80 peratus.

Katanya, ini bermakna, hanya 1,809,412 orang yang telah menerima vaksin atau tujuh peratus daripada sasaran.

“Pihak kerajaan wajar fokus kepada lima negeri tercorot dalam pendaftaran vaksin melalui MySejahtera iaitu Sabah, Kelantan, Pahang, Terengganu dan Kedah.

“Perlu kempen berterusan. Kelima-lima negeri tersebut berkepadatan dengan penduduk majoriti Melayu dan Islam,” katanya dalam kenyataan, hari ini.

Pada masa sama, Dr Azizi turut kesal dengan puluhan ribu orang yang tidak hadir janji temu vaksin, khususnya di negeri Kelantan, Kedah, Perak dan Negeri Sembilan yang juga bermajoriti penduduk Melayu, Islam.

“Saya menyeru semua percayalah dengan ilmu sains perubatan berkenaan vaksin dan lihat dengan mata, berfikir dengan akal yang waras.

“Ilmu sains ini datangnya dari Allah SWT. Ya, virus COVID-19 ialah makhluk Allah. Oleh itu, terciptanya vaksin juga makhluk Allah dengan ikhtiar kita semua dengan izinNya,” katanya.

Beliau tidak mempunyai masalah sekiranya ada segelintir pihak yang mahu mengamalkan makanan sunnah sebagai ikhtiar kepada wabak itu.

“Tetapi, menghalang dan tidak menyampaikan ilmu yang betul dan sebarkan kefahaman yang salah itu adalah ketidakadilan dan kezaliman kepada ilmu yang datangnya dari Allah SWT.

“End game ialah kita ingin kembali kepada fitrah kehidupan yang normal dan boleh bersosial serta berinteraksi dengan lebih baik. Nampaknya teori konspirasi dan Yahudi masih berlegar di kalangan golongan tertentu di negara kita.

“Sebaliknya, kuasa besar Israel telah capai hampir 60 peratus penduduknya menerima vaksin dan mereka di ambang ‘end game’… jangan kita orang Islam tertinggal kapal dalam urusan menjaga kesihatan dan nyawa kita,” katanya.


PAS kekal pendirian tak sesuai PRU15 diadakan tahun ini

BANGI, 26 Safar 1444H, Khamis – PAS kekal dengan pendirian sebelum ini menyifatkan Pilihan Raya Umum Ke-15 (PRU15) tidak sesuai diadakan tahun ini, berikutan peralihan fasa monsun timur laut selain negara dijangka berdepan banjir.

Timbalan Presiden PAS, Datuk Seri Tuan Ibrahim Tuan Man berkata, langkah berkenaan dilihat sebagai keputusan terburu-buru dan sewajarnya semua pihak harus memberi tumpuan kepada persiapan menghadapi banjir.

“PAS berpandangan ia perlu dilakukan selepas tempoh penggal berakhir.

“Semalam, Kabinet juga bincang mengenai pilihan raya tetapi oleh kerana kita berada pada risiko musim tengkujuh, keutamaan harus diberi kepada persiapan menghadapi banjir,” katanya seperti dilapor Berita Harian (BH), hari ini.

Beliau berkata, Ka binet buat keputusan persiapan banjir perlu diberi keutamaan, namun masih bergantung kepada Perdana Menteri, Datuk Seri Ismail Sabri Yaakob.

“Kita sudah maklum pada Kabinet dan sudah dimaklumkan persiapan dan pilihan raya ini saya tengok bergantung kepada situasi dan kita (PAS) bersedia menghadapi PRU15,” katanya.

Beliau yang juga Menteri Alam Sekitar dan Air berkata, PRU15 tidak sesuai diadakan pada musim banjir kerana kebanyakan sekolah dijadikan pusat pemindahan sementara (PPS).


Laporan penemuan varian SARS-CoV 2 di Sarawak

MAKLUM balas daripada Unit Virology, Institut Penyelidikan Perubatan, KKM.

Berdasarkan laporan yang diterima dari pihak UNIMAS, terdapat dua varian SARS-CoV-2 yang dikesan iaitu B.1.160.3 dan B.1.160.

Berikut adalah tambahan maklumat dari pihak IMR berkenaan laporan tersebut berdasarkan kajian dari data GISAID.

1) Varian B.1.160.3 telah diubah nama kepada B.1.470. Varian ini didominasi oleh varian dari Indonesia sejak April tahun 2020 dengan prevalen 67.6% (76/108) iaitu dari 108 bilangan full genome sequences varian ini yang didaftarkan di GISAID, 76 adalah dari Indonesia.

Negara lain yang turut melaporkan varian ini ialah Singapura (10.2%; 11/108), Jepun (12.0%; 13/108) dan minoriti di Taiwan and Hong Kong. Varian ini mempunyai mutasi D614G yang kini biasa ditemui pada hampir majoriti varian SARS-CoV-2.

2) Varian B.1.160 merupakan varian yang lazim ditemui di negara Europah sejak Julai 2020 bermula dari negara France (11.2%) dan kini didominasi oleh Denmark (28.0%), Switzerland (15.4%) dan UK ( 17.2%). Varian ini mempunyai mutasi spike D614G dan S477N.

Tetapi varian yang dominan di UK pada masa ini adalah varian B1.1.7 di mana hampir 89.9 % distribusi varian ini di dunia adalah tertumpu di UK.

Buat masa ini tiada bukti yang menunjukkan bahawa varian B.1.160/B.1.470 dari Sarawak ini mempunyai tahap infektiviti atau virulens yang lebih tinggi. Dari kajian genomic sequencing di Semenanjung, strain yang serupa masih belum ditemui.

Setakat ini, masih tidak dapat dipastikan asal usul varian SARS-CoV2 di Sarawak walaupun ia berkemungkinan datang dari Indonesia yang telah mendaftarkan 67.7% strain yang serupa sejak April tahun lalu.

Tan Sri Dr Noor Hisham Abdullah
Ketua Pengarah Kesihatan

Sumber: Facebook


UAE bongkar ‘super kartel’ kawal satu pertiga bekalan kokain Eropah

ABU DHABI, 5 Jamadilawal 1444H, Rabu – Polis Emiriah Arab Bersatu (UAE) dengan kerjasama Europol, membongkar ‘super kartel’ yang beroperasi di Dubai, dipercayai mengawal satu pertiga daripada bekalan kokain Eropah.

Menurut Europol, 49 suspek dari beberapa negara telah ditangkap, termasuk enam ‘sasaran bernilai tinggi’ di Dubai, sebagai sebahagian daripada operasi polis yang digelar Cahaya Gurun.

Serbuan itu selaras dengan operasi dilakukan di Sepanyol, Perancis, Belgium dan Belanda, dengan lebih 30 tan dadah dirampas oleh pegawai penguatkuasa undang-undang.

AFP melaporkan, pihak pendakwa Belanda kini menuntut ekstradisi suspek yang ditahan di UAE.

Salah seorang suspek ialah lelaki berusia 37 tahun dengan dua kewarganegaraan Belanda dan Maghribi, yang ditahan kerana didakwa mengimport ribuan kilogram (paun) kokain ke Belanda pada 2020 dan 2021.

“Ini adalah kesalahan jenayah serius berkaitan pengedaran dadah antarabangsa, terutama dari Amerika Selatan melalui pelabuhan Antwerp dan Rotterdam,” kata Perkhidmatan Pendakwaan Awam Belanda dalam satu kenyataan.

Seorang lagi suspek utama ialah warga Belanda-Bosnia berusia 40 tahun, katanya.

“Salah seorang suspek Belanda adalah ‘ikan’ yang sangat besar,” sumber Europol dipetik sebagai berkata.

Kerjasama antara pihak berkuasa UAE dan Europol adaah sebagai sebahagian daripada komitmen mereka untuk menangani jenayah rentas negara.

Perjanjian itu bagi memastikan penempatan pegawai perhubungan penguatkuasa undang-undang UAE ke ibu pejabat Europol di Belanda. – Agensi


Zahid tukar reka bentuk LCS SIGMA kepada GOWIND pada 2011

BANGI, 19 Muharram 1444H, Rabu – Laporan Jawatankuasa Siasatan Tadbir Urus, Perolehan dan Kewangan Kerajaan (JKSTUPKK) berhubung projek pembinaan enam kapal tempur pesisir (LCS) mendedahkan, Datuk Seri Ahmad Zahid Hamidi menukar reka bentuk LCS daripada SIGMA kepada GOWIND pada 2011.

Menurut laporan yang dinyahklasifikasikan, bekas Menteri Pertahanan itu pada mulanya bersetuju dengan pendirian Tentera Laut Diraja Malaysia (TLDM) untuk memilih reka bentuk SIGMA dari Belanda, selepas mendapat taklimat daripada TLDM pada 26 Mei 2011.

Beliau bagaimanapun mengubah keputusan itu kurang dua bulan kemudian dan memilih reka bentuk GOWIND dari Perancis pada 11 Julai 2011, selepas disyorkan oleh syarikat Boustead Naval Shipyard Sdn Bhd (BNS).

Ahmad Zahid menukar pendirian itu hanya dua hari selepas mendapat surat daripada BNS pada 8 Julai 2011 yang mengesyorkan pemilihan reka bentuk GOWIND, sebelum BNS mengeluarkan surat niat kepada syarikat subkontraktor Perancis, DCNS pada 13 Julai 2011 untuk memulakan proses reka bentuk konsep dan penilaian reka bentuk.

“Panglima Tentera Laut ketika itu, Tan Sri Abdul Aziz Jaafar, mempertahankan pendirian dan konsisten memilih reka bentuk SIGMA dari Belanda dalam pembinaan LCS.

“Ini jelas diperlihatkan dalam surat Panglima Tentera Laut kepada Ketua Setiausaha Kementerian Pertahanan pada 17 Ogos 2011 dan kepada Perdana Menteri, Datuk Seri Najib Razak pada 7 September 2011,” jelas laporan yang dipetik Berita Harian hari ini.

Berikutan itu, Kementerian Pertahanan (MINDEF) membuat permohonan kepada Kementerian Kewangan (MOF) untuk pengeluaran surat setuju terima (SST) yang menetapkan syarat reka bentuk GOWIND dan sistem pengurusan tempur (CMS) jenama SETIS serta 17 peralatan dan sub sistem.

MOF kemudian meluluskan pengeluaran SST kepada BNS pada 15 Disember 2011 dengan had bumbung kontrak RM9 bilion.

MINDEF memohon MOF membuat bayaran pendahuluan RM1.8 bilion atau 20 peratus daripada had bumbung kontrak, dengan RM500 juta didahulukan pada 2011 dan baki bayaran pendahuluan itu diselesaikan pada 2012.

Bagaimanapun, MOF pada 21 Disember 2011 hanya bersetuju meluluskan bayaran pendahuluan sebanyak RM500 juta kepada BNS.

Laporan JKSTUPKK mendedahkan nilai bayaran pendahuluan dalam SST dipinda dua kali, dengan bayaran pendahuluan kedua ditambah kepada RM700 juta pada 2013, dan bayaran pendahuluan ketiga berjumlah RM170 juta pada 2014 (hanya RM164.9 juta dibayar pada Januari 2014).

“Jumlah keseluruhan bayaran pendahuluan di peringkat SST berjumlah RM1,364,997,803 atau 14.95 peratus daripada nilai kontrak,” katanya.


Yayasan Ikhlas, Nestlé serah 14,000 pek susu untuk rakyat B40 di Sabah

KOTA KINABALU, 27 Jamadilawal 1442H, Isnin – Yayasan Ikhlas, sebuah pertubuhan peduli dan prihatin dengan kerjasama Nestlé menyalurkan sumbangan kepada seramai 7,000 keluarga B40 yang terkesan akibat Perintah Kawalan Pergerakan Diperketatkan (PKPD) di Sabah.

Pegawai Operasinya, Syafiq Syahmi berkata, sumbangan ini dijalankan melalui Projek Pek Ikhlas di bawah Yayasan Ikhlas.

“14,000 pek susu yang telah disumbangkan oleh Nestlé Malaysia diagihkan kepada masyarakat di Sabah.

“Kami akan terus komited untuk membantu masyarakat B40 yang terkesan sepanjang penularan wabak COVID-19,” katanya dalam satu kenyataan kepada Ismaweb.net.

Dalam pada itu, beliau berkata, sepanjang tahun 2020 lalu, Yayasan Ikhlas telah menyalurkan sumbangan sebanyak RM480,000 untuk masyarakat di Sabah dan Sarawak.

Orang ramai yang ingin menyumbang boleh salurkan ke Maybank Yayasan Ikhlas 5628 3463 6228 atau layari www.yayasanikhlas.org.my


AS kekal pelabur utama Malaysia meski ada saingan geopolitik

NEW YORK, 6 Rabiulawal 1445H, Jumaat – Meskipun wujud persaingan antara Amerika Syarikat (AS) dengan China selain berlaku ketegangan di Laut China Selatan dan peningkatan ketara pelaburan China di Malaysia sejak kebelakangan ini namun, AS kekal menjadi pelabur utama negara, kata Perdana Menteri, Datuk Seri Anwar Ibrahim.

Beliau berkata, Malaysia ialah sebuah negara merdeka justeru, mengalu-alukan perdagangan dan pelaburan daripada semua pihak.

Pentadbiran AS dahulu dan sekarang sentiasa menyokong dan menjadi sekutu tradisional, katanya.

“Kami juga mempunyai hubungan yang sangat erat dengan China. Saya berasa selesa apabila bertemu Presiden Xi Jinping, dan telah bertemu tiga kali dengan Perdana Menteri Li Qiang,” katanya ketika sesi soal jawab pada acara Invest Malaysia New York di sini, pada Khamis.

Terdahulu, beliau menyampaikan ucap tama Regaining Malaysia’s Lead in Asia (Mengembalikan Penerajuan Malaysia di Asia) pada acara anjuran Bursa Malaysia itu.

Anwar kini berada di sini bagi menghadiri Perhimpunan Agung Pertubuhan Bangsa-Bangsa Bersatu (UNGA) ke-78.

Lebih 100 wakil daripada syarikat utama AS dan pengurus dana menghadiri acara Invest Malaysia itu selain perbincangan meja bulat dengan syarikat Fortune 500 yang diadakan sebelumnya.

“Bagi saya situasi ini meletakkan Malaysia pada kedudukan yang unik untuk memanfaatkan dan meraih faedah daripada hubungan kami dengan AS dan China,” katanya.

Anwar, yang juga Menteri Kewangan, berkata negara memperoleh manfaat daripada pelaburan besar oleh syarikat AS seperti Amazon Web Services, Boeing dan Intel yang semuanya berkembang secara besar-besaran di Malaysia.

Malaysia, kekal sebagai antara negara yang mempunyai infrastruktur terbaik di rantau ini, dan sentiasa melaksanakan langkah untuk membantu pelabur yang bimbang mengenai isu seperti aspek mudah menjalankan perniagaan, prosedur kewangan dan rasuah, katanya.

Pada 2022, AS menyumbang kepada aliran masuk bersih tertinggi ke Malaysia, dengan nilai berjumlah kira-kira RM37.8 bilion.

Pada Ogos lepas, Duta Besar AS di Malaysia, Brian McFeeters (berkhidmat di Malaysia sehingga 24 Ogos, 2023) berkata syarikat AS telah membuat komitmen pelaburan bernilai RM100 bilion dalam pelbagai sektor di Malaysia sejak 18 bulan lepas.

Beliau berkata itu merupakan pelaburan besar dalam bidang yang AS mahu memperkukuh kehadirannya, iaitu sektor elektronik dan semikonduktor, serta segmen pusat data yang merupakan bidang pertumbuhan besar.- Bernama


UMNO masih tak dapat muktamad calon MB Johor?

BANGI, 12 Syaaban 1443H, Selasa – Kemenangan selesa UMNO pada  Pilihan Raya Negeri (PRN) Johor Sabtu lalu, dianggap mampu memberikan kestabilan politik kepada pemerintahan negeri itu.

Apatah lagi, UMNO-Barisan Nasional (BN) sebelum ini antara parti yang lebih awal sudah bersedia dengan calon Menteri Besarnya berbanding Perikatan Nasional (PN) dan Pakatan Harapan (PH).

Namun, timbul desas-desus yang tidak enak didengar bahawa parti itu berdepan kemelut isu calon Menteri Besar yang baharu, apabila dua nama lain selain penyandang sebelum ini iaitu Datuk Seri Hasni Mohammad turut disebut-sebut.

Dua mereka adalah pemenang Dewan Undangan Negeri (DUN) Rengit, Datuk Mohd Puad Zarkashi dan ADUN Machap, Datuk Onn Hafiz Ghazi.

Sebelum ini, Pengerusi BN, Datuk Seri Ahmad Zahid Hamidi mendakwa bahawa Hasni akan dicadangkan sebagai calon tunggal Menteri Besar untuk mendapat perkenan Sultan Johor.

Bagaimanapun semalam, Ahmad Zahid menghantar tiga nama sebagai calon Menteri Besar kepada Sultan Ibrahim Iskandar.

Sehingga kini,  Ahmad Zahid masih mengambil sikap ‘mengunci mulut’ sebaik menghadap baginda Sultan Ibrahim Iskandar petang semalam.

Setakat semalam, banyak media seolah-olah membayangkan bahawa Onn Hafiz mungkin bakal dilantik menjadi Menteri Besar Johor yang baharu.

Ini selepas, Hasni yang juga Pengerusi BN Johor mencadangkan kepimpinan parti itu untuk memilih orang muda bagi memimpin negeri.

Hasni dalam kenyataan berkata, cadangannya itu selepas melihat sokongan dan kedudukan orang muda yang penting terhadap pembangunan negeri.

“Kerajaan negeri di bawah pimpinan saya telah berikhtiar sebaik mungkin untuk menjadikan negeri Johor berdaya tahan dalam mendepani cabaran-cabaran pandemik COVID-19.

“Seperti yang saya ucapkan pada malam kemenangan BN Johor tempoh hari, tiada ideologi politik, ahli politik dan parti politik yang lebih besar, lebih penting dan lebih utama daripada Johor Darul Ta’zim.

“Kini adalah masa untuk kita bersama-sama membina Johor yang lebih makmur,” kata Hasni.

Kenyataan Hasni itu mendapat perhatian veteran UMNO, Tan Sri Shahrir Samad yang seolah-olah memberi gambaran berlaku kemelut dalam isu pelantikan Menteri Besar.

Shahrir dalam kenyataan di Facebooknya semalam meluahkan rasa kecewa dan mengakui berasa malu terhadap polemik yang menimpa UMNO Johor membabitkan jawatan Menteri Besar .

“Saya sungguh malu dengan apa yang sudah berlaku selepas sebuah Pilihan Raya Negeri (PRN) yang kita menang dengan begitu cemerlang sekali di bawah kepimpinan Datuk Seri Hasni Mohammad.

“Sepanjang kempen saya ketawakan PN dan PH serta sekutu yang tidak mampu menamakan calon mereka sebagai MB. UMNO pula sudah pasti dengan Datuk Hasni sebagai MB.

“Tapi itu tidak cukup kuat dan UMNO Johor tidak mampu lakukan apa-apa. Jadi, saya malu hendak ke Perhimpunan Agung UMNO Malaysia hujung minggu ini.

“Boleh dapat mandat rakyat, tapi tidak berupaya meletakkan ketua parti sebagai ketua kerajaan. Taklah sehebat mana UMNO Johor,” katanya.


Lebih 10 juta individu lengkap 2 dos vaksin setakat semalam

KUALA LUMPUR, 5 Muharram 1443H, Sabtu – Sebanyak 31.1 peratus atau 10,144,199 populasi negara ini telah melengkapkan dua dos suntikan vaksin COVID-19 setakat semalam, kata Menteri Kesihatan Datuk Seri Dr Adham Baba.

Menerusi perkongsian infografik di Twitter rasminya, beliau memaklumkan seramai 16,707,566 orang telah menerima dos pertama, menjadikan jumlah kumulatif pemberian vaksin menerusi Program Imunisasi COVID-19 Kebangsaan (PICK) setakat semalam sebanyak 26,851,765 dos.

Mengikut peratusan, 71.4 peratus daripada populasi dewasa negara telah mendapat dos pertama manakala 43.3 peratus telah melengkapkan dua dos suntikan vaksin COVID-19.

Sementara itu, vaksinasi harian mencatatkan 462,860 dos diberikan semalam dengan 162,182 adalah dos pertama manakala 300,678 adalah dos kedua.

PICK dilancarkan pada 24 Feb lepas bagi memberikan vaksinasi untuk membendung pandemik COVID-19 di seluruh negara.


Iklan produk patut sealiran dengan nilai budaya tempatan

BANGI, 16 Safar 1443H, Khamis – Kontroversi berkaitan kempen terbaharu sebuah produk tuala wanita yang didakwa menggunakan gambar bunga berbentuk vulva atau kemaluan wanita, bukanlah tertumpu kepada pemilihan pembungkusannya sahaja tetapi iklan promosinya yang berbentuk video.

Pengerusi Perikatan Masyarakat Sivil dalam Proses Semakan Sejagat (UPR) Malaysia (MACSA), Lukman Sheriff Alias berkata, jelas di dalam video itu menayangkan animasi kemaluan wanita yang amat tidak bersesuaian.

“Saya tak suka komen bab wanita. Tapi saya kena tulis nak tunjukkan macam mana satu isu ‘has gone mad’.

“Bagaimana nilai kita walaupun antara muslim sangat berbeza. Isu ini timbul sebab video dengan jelas tunjukkan kemaluan wanita. Bukan tunjuk tetapi menonjolkannya. Tak boleh sangkal.

“Jadi ramai wanita (dan mungkin juga lelaki) merasakan ini ‘inappropriate’ atau tidak patut dan membantah,” katanya dalam tulisan di laman Facebook, hari ini.

Beliau menegaskan, menggunakan atau melazimkan penggunaan gambar atau bahkan ilustrasi kemaluan kepada khalayak ramai bagi tujuan promosi produk memang sepatutnya boleh dibantah di mana-mana negara termasuk juga negara Barat.

“Sebab itu tiada iklan di media utama menunjukkan gambar atau ‘depiction’ kemaluan. Memang fair comment untuk membantah.

“Misalnya katalah ada promosi awam produk lelaki katalah kondom menunjukkan kemaluan lelaki, takkanlah tak boleh bantah?

“Malah saya yakin ramai akan membantah. Tak masuk akal tak boleh bantah. Memang reasonable untuk membantah,” katanya.

Iklan sebegitu juga, katanya, berkemungkinan dilihat sebagai satu jenis gangguan seksual hingga membabitkan proses pendakwaan.

Sementara itu, menyentuh mengenai ‘perbahasan’ di media sosial terutama Twitter yang menyaksikan sebahagian daripada pengguna berasa tidak terganggu atau tidak bermasalah dengan kempen tersebut, beliau berkata, ramai yang belum melihat video promosi produk tuala wanita tersebut dan hanya memberi pandangan berdasarkan pembungkusannya.

“Dari Twitter yang dikeluarkan, ramai juga saya lihat mengatakan gambar dan brand itu ok aje. Tiada masalah. Ada kata orang pemikiran kotor sahaja akan nampak kemaluan.

“Orang complain pasal video dia complain pasal gambar dan brand. Video tu tanpa segan silu depict kemaluan. Jadi saya tanya dah tengok video tak. Ramai tak jawab.

“Ada segelintir yang jawab. Seorang bagi link video. Orang komplen video lain dia tunjuk video lain. Video yang kena tarik tu bukan video tu Cik Oi!,” katanya.

Pada masa sama, Lukman turut membidas pihak yang tetap mempertahankan iklan itu dengan alasan ia bertujuan pendidikan.

Beliau menegaskan, sepatutnya nilai masyarakat terletak dalam perkataan ‘kemaluan’.

“Jelas nilai ini. Kalau tak tahu malu sehingga papar atas baju atau buat hiasan kek bentuk kemaluan, lebih baik kita ubah sahaja perkataan ‘kemaluan’. Pelik bin ajaib.

“Dan satu lagi kumpulan yang mempertahankan hak mempamerkan kemaluan untuk pengiklanan produk, walaupun muslim, should take a step back.

“Kenapa nak liberal sangat sedangkan negara barat pun ada sekatan. Kita pegang kepada budaya nilai kita. Untuk iklan produk, mereka mesti sealiran dengan nilai budaya tempatan,” tegasnya.

Terdahulu, Libresse Malaysia didesak untuk menarik balik dua kempen ‘V-Kebaya’ dan ‘Know Your V’.

Melalui kempen ‘V-Kebaya’, jenama tersebut melancarkan pembalut tuala wanita edisi terhad dengan kemasan yang dihiasi dengan motif bunga dari ilham kebaya Nyonya dan vulva.


Tapak berkurangan, MAIPk buat kajian tanah kubur untuk dikitar semula

IPOH, 3 Muharram 1443H, Khamis – Majlis Agama Islam dan Adat Melayu Perak (MAIPk) akan membentangkan hasil kajian berhubung dasar dan program penggunaan serta pengurusan tanah perkuburan Islam berkonsepkan kitar semula kepada kerajaan negeri dalam tempoh enam bulan.

Yang Dipertua MAIPk, Datuk Seri Mohd Annuar Zaini berkata, kajian rintis telah dimulakan di Tapak Perkuburan Islam Gurap di sini bagi menilai peratus penggunaan semasa tanah perkuburan itu, keluasan keseluruhan, angka dan nisbah kematian, pertambahan penduduk dalam kawasan kariah itu serta perkara-perkara lain yang berkaitan.

“Kita jangka kajian awal akan siap dalam enam bulan untuk dikemukakan supaya kerajaan negeri tidak perlu mencari dan membuka tanah baharu sebab unjuran kita di tanah perkuburan di Meru pun akan sampai pada 2040.

“Jadi kita akan selaraskan cara pengurusan kubur yang sekarang ini ia dijalankan secara persendirian,” katanya dalam sidang media sempena persidangan MAIPk Ke-218 di Kompleks Islam Darul Ridzuan di sini hari ini.

Menurutnya, dasar itu perlu diperkenalkan bagi penggunaan dan pengurusan tanah perkuburan Islam yang lebih produktif lagi ekonomik dengan mengoptimumkan penggunaan tanah di Perak.

“Majlis menyedari bahawa tanah semakin hari semakin berkurangan dan adalah sumber ekonomi yang semakin pupus, maka penggunaan tanah hendaklah diutamakan untuk memenuhi keperluan kehidupan harian.

“Sudah sampai masanya untuk memperkenal dan mendidik masyarakat akan program berkonsepkan mengitar semula tanah kubur yang lama dan terbiar seperti dilaksanakan di tempat-tempat lain,” katanya.

Mohd Annuar berkata, pihaknya berpuas hati dengan kajian awal terbabit setakat ini dan ia akan diperluaskan ke seluruh 969 tapak perkuburan Islam di Perak yang berkeluasan 1,454 hektar.

Katanya susulan itu, Jabatan Agama Islam Perak perlu menubuhkan unit pengurusan kubur Islam di Perak untuk memberi garis panduan dan cara susunan baharu termasuklah tidak membenarkan binaan secara kekal supaya tiada masalah ketika melakukan proses kitaran semula.

Sementara itu, beliau memaklumkan kutipan zakat di Perak hingga 30 Jun lepas mencatatkan jumlah RM79.07 juta iaitu menurun sebanyak 23.60 peratus atau RM24.42 juta berbanding tempoh sama pada 2020 yang mencatatkan kutipan sebanyak RM103.48 juta.

“Kutipan wakaf tunai di bawah Wakaf Perak Ar-Ridzuan sehingga tempoh sama pula mencatatkan peningkatan sebanyak 17.25 peratus atau RM301,497.06 iaitu pungutan berjumlah RM2.048 juta berbanding RM1.747 juta pada tahun lepas,” katanya.

Beliau berkata pengurangan kutipan zakat dijangkakan berlaku berikutan jangkaan penyusutan ekonomi negara akibat pandemik COVID-19 manakala peningkatan kutipan wakaf tunai dicapai hasil inisiatif mempelbagaikan medium pembayaran.

Selain itu, Mohd Annuar berkata persidangan hari ini turut melantik 19 belia untuk menganggotai Jawatankuasa Baitulmal Pertengahan dan Jawatankuasa Baitulmal Daerah sebagai menjunjung titah Sultan Perak Sultan Nazrin Shah untuk melibatkan lebih ramai belia akan tanggungjawab kepimpinan dalam aktiviti MAIPk.

Beliau berkata pelantikan anggota-anggota belia terbabit dipercayai dapat memberikan dimensi baharu dan ruang yang luas bagi para belia menyuarakan pandangan serta mencetuskan idea tentang agihan-agihan zakat dan program-program berkaitan. – Bernama


Anwar patut ‘didik’ rakan MP taat setia pada Agong, bukan sibuk bangkang

BANGI, 2 Jamadilakhir 1442H, Jumaat – “Tugas ketua pembangkang bukan hanya membangkang, sehingga proklamasi darurat yang telah diperkenankan Yang di-Pertuan Agong pun hendak dibangkang.”

Demikian sindiran Ketua Penerangan Barisan Jemaah Islamiah Se-Malaysia (BERJASA), Ustaz Zamani Ibrahim terhadap cadangan tidak masuk akal Datuk Seri Anwar Ibrahim.

Semalam, ketua pembangkang itu meminta semua Ahli Parlimen menghantar surat kepada Al-Sultan Abdullah Ri’ayatuddin Al-Mustafa Billah Shah bagi memohon perkenan Baginda membatalkan proklamasi darurat dan menitahkan sidang Parlimen diadakan secepat mungkin.

Pengerusi Pakatan Harapan (PH) dan Presiden PKR itu dikatakan sudah menghantar surat kepada semua Ahli Parlimen supaya mereka berbuat demikian dalam kadar segera.

Katanya, warkah terbabit juga hendaklah disesuaikan menurut pertimbangan mereka atau parti.

“Apa tujuan yang tersirat sehingga Anwar meminta semua Ahli Parlimen menghantar surat kepada Agong untuk mohon batalkan darurat tersebut.

“Tujuan proklamasi darurat telah dijelaskan demi maslahah atau kepentingan keselamatan dan kesihatan rakyat.

“Jadi, Anwar tidak perlu terburu buru dalam membawa agenda politik peribadinya dan ingin sangat kerajaan PN terumbang-ambing tidak stabil,” kata Ustaz Zamani ketika dihubungi Ismaweb.net hari ini.

Justeru, beliau berpandangan sebagai ketua pembangkang, Anwar mesti mendidik rakan rakan Ahli Parlimen untuk menunjukkan taat setia kepada Agong.

“Tiada janggalnya barisan pembangkang menunjukkan kesungguhan untuk berganding bahu membantu negara dan rakyat dalam apa jua masalah yang dihadapi.

“Tapi, sebagai ketua pembangkang, watak negarawan amat penting diserlahkan dan sentiasa melihat kepentingan rakyat dan negara menjadi keutamaan,” katanya.

Sebelum ini, Anwar bersama Setiausaha Agung DAP, Lim Guan Eng dan Presiden PAN, Mohamad Sabu dalam kenyataan bersama menganggap undang-undang sedia ada termasuk Perintah Kawalan Pergerakan (PKP) sudah memadai untuk menangani wabak COVID-19.

Menurut kenyataan Majlis Presiden Pakatan Harapan (PH), kuasa darurat ini bermakna memberi kuasa mutlak kepada Perdana Menteri untuk melakukan hampir apa sahaja, sewenang-wenangnya.


PRU15 bukan keutamaan, politikus diminta ingati teguran Agong

Oleh Fazleen Safina

BANGI, 25 Jamadilawal 1442H, Sabtu – Semua ahli politik diminta untuk mengingati semula teguran Yang di-Pertuan Agong berkenaan kemelut politik negara.

Oleh yang demikian, desakan supaya diadakan Pilihan Raya Umum ke-15 (PRU15) dalam masa terdekat bukanlah suatu keutamaan pada ketika ini.

Pemerhati politik, Dr Syed Agil Syed Alsagoff berkata, perkara yang perlu menjadi tumpuan adalah isu penularan wabak COVID-19 dan musibah banjir.

Beliau juga menyifatkan, setakat ini tiada keperluan kepada pelaksanaan gencatan politik melibatkan parti-parti bertelagah.

“Tidak perlu ada campur tangan Agong kecuali jika kes meningkat mendadak dan tidak terkawal, malah PRU juga boleh ditangguhkan.

“Kerajaan ada masa tangguh PRU dan tak perlu tergesa-gesa kerana kita nampak seolah-olah kerajaan harus bubar Parlimen dan adakan PRU pada masa terdekat.

“Sedangkan hakikatnya mereka ada masa beberapa tahun lagi,” katanya ketika dihubungi Ismaweb.net, hari ini.

Dr Syed Agil turut menyarankan ahli politik menyelesaikan beberapa masalah kritikal negara terlebih dahulu sebelum berhasrat membubarkan Parlimen.

“Dan harap mereka tak terus timbulkan kontroversi-kontroversi atau konflik politik yang boleh meresahkan rakyat.

“Malah, kita juga tak mahu ahli politik tertumpu mendesak kerajaan membubarkan Parlimen dan mengadakan PRU, kerana ini bukan masa terbaik untuk berbuat demikian,” katanya lagi.


Kartel daging: Buru dalang hingga ke lubang cacing, jangan biar terlepas

BANGI, 29 Rabiulakhir 1442H, Selasa – Persatuan Pengguna Islam Malaysia (PPIM) mendesak dalang sindiket kartel daging import yang menggunakan sijil halal palsu segera dibawa ke muka pengadilan.

PPIM dalam satu kenyataan hari ini berasa terkejut dengan penemuan daging yang telah ‘dihalalkan’ di sebuah gudang di Senai, Johor baru-baru ini.

Situasi itu juga disifatkan sebagai menyedihkan kerana kerajaan sedang berusaha untuk menjadikan Malaysia sebagai sebuah hab halal terulung dunia dan penjana ekonomi negara yang utama.

“Menyedihkan apabila pengkhianat-pengkhianat ini masih bermaharajalela dan memburukkan lagi keadaan sosial dan kemaslahatan umat Islam di Malaysia.

“Lebih mengejutkan lagi ialah bagaimana tiada satu pun agensi kerajaan yang dapat mengesan aktiviti ini walaupun ia merupakan satu operasi yang besar,” kata PPIM.

Sehubungan itu, PPIM mendesak agar Jabatan Kemajuan Islam Malaysia (Jakim) memperketatkan lagi penggunaan logo Halal Malaysia dan juga proses pengiktirafan, verifikasi dan semua berkaitan dengan soal-soal pengimportan daging.

Pada masa sama, PPIM juga menyeru semua agensi berkaitan seperti Jabatan Perkhidmatan Kuarantin dan Pemeriksaan Malaysia (MAQIS), Jabatan Kastam Diraja Malaysia (JKDM) dan Jabatan Perkhidmatan Veterinar agar lebih berhati-hati dan proaktif agar perkara ini tidak berulang lagi.

“PPIM juga mendesak agar Suruhanjaya Pencegah Rasuah Malaysia (SPRM) turun ke padang dan mengesan apa jua bentuk rasuah, penyelewengan dan salah guna kuasa di setiap titik kritikal logistik, pentadbiran dan pengurusan pengimportan daging luar ini.

“Mereka mesti dibawa ke muka pengadilan dan carilah mereka sehingga ke lubang cacing sekali pun,” katanya.

Terdahulu, Kementerian Perdagangan Dalam Negeri dan Hal Ehwal Pengguna (KPDNHEP) memaklumkan pihaknya sedang menjalankan siasatan berhubung kes tersebut.

Menterinya Datuk Seri Alexander Nanta Linggi berkata, siasatan dilakukan di bawah Perenggan 8, Perintah Perihal Dagangan (Perakuan dan Penandaan Halal) 2011.

Sebelum inin, JKDM Johor telah menahan pengarah syarikat pembekal makanan sejuk beku itu.

Pegawai Kastam Kanan (Bahagian Penguatkuasaan) negeri, Khalik Drahman berkata, lelaki warga tempatan berusia 40-an itu ditahan di bawah Akta Kastam 1967 kerana gagal mengemukakan dokumen diperlukan ketika pemeriksaan.


Kediaman diroboh, kanak-kanak Palestin rasa ‘ditinggalkan dunia’

BAITULMAQDIS, 17 Zulkaedah 1442H, Isnin – Sebanyak empat daripada lima kanak-kanak Palestin yang kediaman mereka dirobohkan oleh pengganas Israel di Tebing Barat dan Baitulmaqdis Timur ‘merasa ditinggalkan’ oleh dunia, dedah satu laporan terbaharu.

Penemuan itu yang diterbitkan oleh Save the Children, tatkala penduduk Palestin di kawasan Baitulmaddis Timur, Sheikh Jarrah dan Silwan berisiko diusir dari kediaman mereka, sementara menunggu keputusan Mahkamah Agung Israel.

Save the Children telah bercakap dengan 217 keluarga Palestin yang kediaman mereka dirobohkan oleh Israel sejak 10 tahun terakhir ini.

Badan amal itu mendapati, 80 peratus kanak-kanak yang disoal selidik merasakan ibu bapa tidak dapat melindungi mereka.

Bahkan mereka merasa ‘tidak berdaya dan putus asa tentang masa depan’.

Sebilangan besar kanak-kanak juga menunjukkan tahap penderitaan yang tinggi, termasuk perasaan sedih, takut, murung dan cemas.

Mac lalu, Pertubuhan Bangsa-Bangsa Bersatu (PBB) memberi amaran bahawa Israel telah meningkatkan aktiviti perobohan kediaman penduduk Palestin yang tinggal di Tebing Barat.

Pejabat PBB untuk Penyelarasan Hal Ehwal Kemanusiaan (OCHA) berkata, dalam sebuah laporan yang dikeluarkan pada hari Selasa bahawa tindakan Israel mengakibatkan pemindahan 305 penduduk Palestin, termasuk 172 kanak-kanak.

Sekurang-kurangnya 435 orang juga terjejas mata pencarian atau akses kepada perkhidmatan susulan tindakan itu.

Agensi itu juga berkata, setakat ini pada tahun 2021, purata bulanan struktur Palestin yang disasarkan mewakili peningkatan 65 peratus berbanding tahun 2020.

Sejak tahun 1967, pihak berkuasa Israel telah merobohkan 28,000 kediaman Palestin di Tebing Barat dan Baitulmaqdis Timur, menurut Jawatankuasa Israel menentang Perobohan Kediaman.

Save the Children percaya bahawa perobohan itu telah memindahkan sekurang-kurangnya 6,000 kanak-kanak Palestin selama 12 tahun terakhir. – Agensi


APMM halau bot cuba seludup 40 pendatang asing tanpa izin

SHAH ALAM, 12 Rabiulawal 1443H, Selasa – Agensi Penguatkuasaan Maritim Malaysia (APMM) Negeri Selangor telah memintas dan menghalau cubaan menyeludup masuk 40 pendatang asing tanpa izin, oleh sebuah bot dari Indonesia sekitar jam 4.00 pagi tadi.

Pengarah APMM Negeri Selangor Kepten Maritim Mohd Rosli Kassim berkata Pusat Operasi Maritim Negeri Selangor telah menerima maklumat risikan berkaitan pergerakan sebuah bot telah keluar dari Tanjung Balai, Asahan, Indonesia sekitar jam 9 malam semalam dengan disyaki membawa lebih kurang 40 orang pendatang asing tanpa izin warga Indonesia dan dipercayai menuju ke perairan Selangor.

Beliau berkata pada jam lebih kurang 12.20 malam, radar Sistem Pengawasan Laut (SWASLA) APMM yang berpangkalan di Area Command Centre (ACC) Klang, telah mengesan bot sasaran curiga tersebut sedang bergerak dari perairan Permatang Sedepa menuju ke perairan Morib.

“Berikutan itu bot Penggalang 10 APMM yang dalam tugasan Op Benteng Sektor 5 telah digerakkan bagi pemintasan sasaran dengan dibantu bot PR4 Tentera Laut Diraja Malaysia (TLDM),” katanya dalam kenyataan hari ini.

Katanya sekitar jam 2 pagi tadi, Penggalang 10 dan PR4 tiba di lokasi dan telah bertembung dengan bot yang disyaki membawa pendatang asing tanpa izin, lalu mengarahkan untuk berhenti, namun tekong bot itu bertindak agresif memecut laju dan melakukan pergerakan merbahaya yang bertujuan meloloskan dari ditahan serta berusaha merapat ke kawasan pantai.

“Penggalang 10 dan PR4 terus menghalang tindakan bot berkenaan dengan menghimpit dan membayangi secara kejar buru sehingga ke laut lepas, bagi menghindar daripada menuju dan mendarat di pantai,” katanya.

Mohd Rosli berkata dalam tempoh kejar buru hampir satu jam tiga puluh minit itu, bot tersebut masih berdegil untuk berhenti serta bergerak secara agresif dan merbahaya.

Katanya Penggalang 10 dan PR 4 seterusnya melaksanakan tugas pengusiran dengan membayangi bot berkenaan keluar dari perairan negara sepenuhnya sekitar jam 4 pagi, seterusnya dipantau rapat oleh radar SWASLA di ACC Klang. – Bernama


ISMA sambut baik solat berjemaah tanpa penjarakan fizikal

BANGI, 14 Syaaban 1443H, Khamis – Gerakan Islam, Ikatan Muslimin Malaysia (ISMA) berharap pihak berkuasa agama Islam negeri seluruh Malaysia dapat memperluaskan ketetapan aktiviti di masjid dan surau seperti yang dilakukan Jabatan Agama Islam Wilayah Persekutuan (JAWI).

Perkara itu disuarakan selepas JAWI membenarkan solat jemaah tanpa penjarakan fizikal di masjid dan surau berkuat kuasa 1 April depan.

Keputusan itu difahamkan selaras dengan langkah negara memasuki Fasa Peralihan Endemik pada 1 April ini.

Kebenaran merapatkan saf itu sudah mendapat perkenan Yang di-Pertuan Agong dan berdasarkan pelaksanaan garis panduan serta prosedur operasi standard (SOP) bagi aktiviti ibadat di masjid dan surau.

Naib Presiden ISMA, Ustaz Mohd Noor Azib Asmangi berkata, keputusan itu memberikan khabar gembira buat umat Islam yang bakal menyambut kehadiran bulan Ramadan dan Syawal.

“ISMA menyambut baik dan menyokong ketetapan aktiviti pengimarahan di masjid dan surau oleh JAWI bermula bulan hadapan.

“Justeru, ISMA menyeru kepada pihak berkuasa agama Islam negeri di seluruh Malaysia agar mengikut ketetapan aktiviti pengimarahan di masjid dan surau seperti JAWI,” katanya dalam satu kenyataan, hari ini.

Pada masa sama, beliau berharap agar umat Islam dapat menggunakan kesempatan ini untuk kembali mengimarahkan masjid dan surau dengan pelbagai aktiviti antaranya tadarus al-Quran, solat tarawih dan ceramah agama.

Juga turut dianjurkan majlis berbuka puasa dan pelbagai lagi aktiviti terutama di bulan Ramadan ini setelah hampir dua tahun menjalani fasa pandemik.

“Semoga umat Islam dan rakyat Malaysia terus terpelihara daripada jangkitan COVID-19,” katanya.

Pautan terdahulu;


Kalimah Allah: Kerajaan Anwar gagal pertahan kesucian, ketinggian agama Islam

Oleh Zuhayati Yazid

BANGI, 25 Syawal 1444H, Selasa – Kerajaan Madani jelas menunjukkan kegagalan dalam mempertahan kesucian dan ketinggian Islam sebagai agama Persekutuan susulan tindakanya menarik rayuan keputusan Mahkamah Tinggi membenarkan permohonan Jill Ireland Lawrence Bill menggunakan kalimah Allah bagi penggunaan orang bukan Islam dalam agama mereka.

Ia seolah-olah membenarkan identiti dan terminologi eksklusif tersebut disalah guna sewenang-wenangnya oleh pendakyah bukan Islam, tegas Naib Presiden BERJASA, Ir Ts Muhammad Lukman al-Hakim Mohamad.

“Tindakan berkenaan jelas menunjukkan tiada apa-apa lagi yang boleh diharapkan daripada kerajaan pimpinan Datuk Seri Anwar Ibrahim yang kini menuju kehancuran.

“Langkah ini sebenarnya boleh mengelirukan dan memesongkan akidah generasi muda Islam yang sememangnya sedia goyah kefahaman dan pengamalan agama mereka,” katanya ketika dihubungi Ismaweb.net, hari ini.

Atas dasar itu, Mohammad Lukman mempersoalkan pihak mana yang mendesak rayuan itu ditarik balik hingga Menteri Dalam Negeri, Datuk Seri Saifuddin Nasution Ismail tunduk dan akur dalam hal ini.

Katanya, ‘tragedi’ ini semestinya melukakan hati perasaan seluruh umat Islam di negara ini.

Justeru, tiba masanya umat Islam seluruhnya sedar bahawa perlu ada perubahan terutama dalam menjaga kedudukan negara sebagai sebuah negara Islam, selain memastikan kedudukan Melayu tidak terus terancam.

Semalam, KDN dan kerajaan Malaysia dilaporkan menarik balik rayuan terhadap keputusan Mahkamah Tinggi Kuala Lumpur yang memutuskan penganut agama Kristian boleh menggunakan kalimah Allah dan tiga perkataan Arab yang lain dalam penerbitan bahan agama mereka bagi tujuan pembelajaran.

Keputusan Mahkamah Tinggi itu dibuat pada 10 Mac 2021 selepas membenarkan permohonan semakan kehakiman seorang wanita beragama Kristian, Jill Ireland Lawrence Bill yang memohon perisytiharan mengenai hak Perlembagaannya berhubung penggunaan kalimah Allah dalam penerbitan agama berkenaan.

Notis pemberhentian rayuan semakan kehakiman itu difailkan Pejabat Peguam Negara di Pejabat Pendaftar Mahkamah Rayuan di Putrajaya, 18 April lalu.


Banjir Kelantan: 1,879 mangsa masih ditempatkan di 7 PPS

KOTA BHARU, 2 Syaaban 1443H, Sabtu – Jumlah mangsa banjir di Kelantan terus menunjukkan trend penurunan apabila 1,879 orang daripada 544 keluarga berada di tujuh pusat pemindahan sementara (PPS) setakat 7 malam, berbanding 2,260 orang daripada 692 keluarga petang tadi.

Berdasarkan portal Info Bencana Jabatan Kebajikan Masyarakat (JKM), semua mangsa terdiri daripada 601 lelaki dewasa, 616 wanita dewasa, 303 kanak-kanak lelaki, 344 kanak-kanak perempuan dan 15 bayi.

Mangsa banjir ditempatkan di lima PPS di daerah Pasir Mas manakala dua lagi di daerah Tumpat.

Sementara itu, Jabatan Pengairan dan Saliran (JPS) melalui laman sesawangnya melaporkan, semua sungai utama di negeri itu kini berada pada paras biasa. – Bernama


Arab Saudi bakal tarik balik beberapa lagi peraturan COVID-19

RIYADH, 3 Syaaban 1443H, Ahad – Arab Saudi pada Sabtu mengumumkan bakal menarik balik beberapa lagi peraturan berkaitan COVID-19, susulan keadaan pandemik yang bertambah baik di negara itu.

Kementerian Dalam Negeri memutuskan bahawa penjarakan sosial akan ditarik balik tetapi rakyat masih perlu memakai pelitup muka di kawasan tertutup, lapor agensi berita Xinhua memetik SPA.

Selain itu, pengunjung yang masuk ke negara itu tidak perlu lagi menyediakan PCR atau ujian antigen pantas dan menjalani kuarantin wajib COVID-19 semasa ketibaan, tambah kementerian itu. – Bernama


Agong titah jangan hina, persenda agama atas nama kebebasan bersuara

KUALA LUMPUR, 1 Muharram 1444H, Sabtu – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah bertitah supaya rakyat jangan sesekali memperkecil, menghina dan mempersendakan agama semata-mata atas nama kebebasan bersuara.

Seri Paduka juga menuntut agar kesucian semua agama dipelihara dan dihormati pada setiap masa.

“Agama bukanlah merupakan satu perkara untuk bergurau senda dan dijadikan bahan jenaka.

“Beta khuatir perbuatan sedemikian bakal menyemarakkan api perkauman dan meruntuhkan ikatan perpaduan antara semua kaum yang telah terbina semenjak sekian lama,” titah baginda sempena majlis sambutan Ma’al Hijrah Peringkat Kebangsaan 1444H/2011M dan majlis bacaan Yasin sempena Hari Pahlawan di Masjid Wilayah Persekutuan di sini.

Turut berangkat Raja Permaisuri Agong Tunku Hajah Azizah Aminah Maimunah Iskandariah.

Majlis itu juga dihadiri Perdana Menteri Datuk Seri Ismail Sabri Yaakob, Menteri di Jabatan Perdana Menteri (Hal Ehwal Agama) Senator Datuk Idris Ahmad serta Jemaah Menteri.

Mengambil keberkatan kedatangan tahun baharu Hijrah ini, Al-Sultan Abdullah menyeru seluruh rakyat untuk memelihara nikmat dan rahmat negara yang merdeka dan berdaulat ini.

“Semoga Allah SWT menyinari hati dan sanubari kita dengan semangat perdamaian, menghindari dari sifat-sifat yang boleh mengundang perpecahan dan melindungi negara yang disayangi ini dari sebarang musibah dan bahaya,” titah Seri Paduka.

Al-Sultan Abdullah bertitah sesuai dengan tema sambutan Ma’al Hijrah tahun ini iaitu ‘Keluarga Malaysia Pemangkin Kemakmuran’, peristiwa Hijrah Rasullullah SAW perlu dijadikan panduan untuk membina sebuah negara yang stabil dan gemilang.

Seri Paduka bertitah susulan daripada peristiwa agung itu, telah lahir sebuah negara Islam yang menjadi titik tolak perkembangan dan penyebaran agama Islam ke seluruh dunia.

Al-Sultan Abdullah bertitah pembinaan Madinah, merupakan realiti sebenar perpaduan dan kesatuan masyarakat majmuk sebuah negara Islam yang paling berjaya dalam sejarah politik dunia.

“Kesatuan tersebut berjaya dicapai menerusi kesepakatan semua kaum dan agama untuk hidup bernaung di bawah pemerintahan yang berteraskan kepada Piagam Madinah,” titah Seri Paduka.

Justeru, Al-Sultan Abdullah bertitah usaha hendaklah dirangka, supaya seluruh rakyat tanpa mengira bangsa dan agama dapat hidup bersatu padu, aman dan makmur bernaung di bawah Raja Pemerintah yang berdaulat dan menjulang prinsip-prinsip Perlembagaan Persekutuan.

Menghayati sirah Rasullulah SAW, Seri Paduka bertitah kesatuan sebuah masyarakat majmuk boleh dicapai dengan menghormati dan memahami kepelbagaian yang sedia.

Yang di-Pertuan Agong bertitah tuntutan hijrah pada hari ini bukan hanya bermaksud perpindahan tetapi ia melibatkan transformasi minda bagi membentuk budaya hidup berteraskan kepada moral dan etika.

“Sebenarnya sifat berburuk sangka, iri hati dan sentiasa mencari kesalahan orang lain adalah merupakan sifat tercela yang dimurkai oleh Allah SWT.

“Sifat-sifat ini membawa kesan-kesan negatif yang boleh mengaburi prinsip keadilan dan kesaksamaan sehingga akhirnya meruntuh serta memecah belah kesatuan ummah dan menghapuskan sejarah tamadun negara,” titah Seri Paduka. – Bernama


Kehilangan yang sukar dicari ganti

SAYA sebagai Pengerusi Majlis Ulama ISMA mengucapkan takziah kepada keluarga al-Marhum Ustaz Dr Soberi Awang dan mendoakan agar beliau ditempatkan bersama para anbiya, auliya dan solihin.

Sesungguhnya pemergian Ustaz Dr Soberi Awang dirasakan sebagai satu kehilangan besar buat MUIS kerana kekuatan yang ada kepada beliau ialah mempunyai lingkaran hubungan yang baik dengan pelbagai pihak.

Ia bertepatan dengan usaha MUIS sebagai wadah untuk mempersatukan semua gerakan aliran institusi interlektual serta membimbing masyarakat  untuk lebih bersifat wasatiy iaitu menerima pelbagai perbezaan aliran tetapi masih dalam rangka yang dibenarkan oleh syarak.

Maka almarhum Dr Soberi dari dulu lagi, sejak awal penubuhan MUIS ini beliau adalah antara pelopor utama sehingga diberikan kesempatan masuk ke dalam barisan kepimpinan.

Dan dalam bentuk kepimpinan yang baru ini pun, beliau sentiasa memberikan idea-idea yang membina untuk merangka jalan kerja yang terbaik kepada MUIS agar dapat bergerak dengan lebih baik pada masa akan datang.

Kematian beliau juga merupakan satu inspirasi kepada para pendakwah serta asatizah untuk terus berusaha menyebarkan Islam dan kita mendoakan agar amalan almarhum itu diterima oleh Allah SWT.

Dato Zamri Bin Hashim
Pengerusi Majlis Ulama ISMA (MUIS)


Pelbagai bantuan sudah diberi, tiada pengeluaran KWSP: PM

BANGI, 21 Jamadilawal 1443H, Ahad – Kerajaan tidak berhasrat meluluskan pengeluaran wang daripada Kumpulan Wang Simpanan Pekerja (KWSP) berjumlah RM10,000 ketika ini, meskipun ramai yang terjejas banjir.

Perdana Menteri, Datuk Seri Ismail Sabri Yaakob berkata, kerajaan sudah menyediakan pelbagai bantuan dan dana mencukupi untuk membantu mangsa banjir di seluruh negara serta bersedia menambah peruntukan.

“Ada banyak kemudahan diumumkan kepada mangsa banjir. Jika ada yang mahu buka perniagaan untuk yang terjejas banjir, TEKUN menawarkan pinjaman mudah RM10,000 tanpa faedah dan moratorium, iaitu tidak perlu bayar balik pinjaman selama setahun.

“Bagi yang mahu beli barang keperluan rumah, Bank Simpanan Nasional (BSN) akan beri pinjaman persendirian RM10,000 tanpa faedah, dan moratorium selama enam bulan.

“Kerajaan sudah sediakan kemudahan ini. Jika apa yang disediakan ini digunakan, Insya-Allah ia boleh membantu mangsa banjir,” katanya seperti dipetik media tempatan hari ini.

Dalam pada itu, beliau berkata, kerajaan keberatan meluluskan pengeluaran khas ketiga kerana ramai pencarum kini memiliki jumlah simpanan yang terlalu sedikit untuk persediaan hari tua mereka.

“Tujuan KWSP adalah untuk simpanan hari tua selepas pencen. Selepas pengeluaran khas dua kali sebelum ini, 20 peratus pencarum hanya tinggal baki RM1,000.

“Kalau RM1,000, apabila pencen nanti, automatik mereka akan jadi miskin tegar. Ini yang saya risaukan.

“Malah hampir 95 peratus daripada pencarum yang miliki baki simpanan RM1,000 itu adalah dalam kalangan orang Melayu dan Bumiputera. Kita kena sedar perkara ini,” katanya.


Penghantaran kedua bantuan kemanusiaan untuk Palestin berlepas hari ini

SEPANG, 26 Rabiulakhir 1445H, Jumaat – Pesawat kargo khas yang membawa penghantaran kedua bantuan kemanusiaan sumbangan Malaysia untuk rakyat Palestin menerusi Ops Ihsan berlepas ke Lapangan Terbang Antarabangsa El-Arish, Mesir, malam ini.

Pesawat kargo khas itu berlepas kira-kira jam 11 malam dari Terminal Kargo, Lapangan Terbang Kuala Lumpur (KLIA) di sini membawa barangan keperluan utama seberat 20 tan antaranya makanan, barangan bayi serta perubatan.

Penghantaran kedua itu menjadikan jumlah barangan bantuan dihantar Malaysia mencecah kepada 40 tan setelah melakukan penghantaran pertama melibatkan barangan seberat 20 tan pada 3 November lepas.

Penghantaran itu merupakan sebahagian daripada 50 tan barangan berjumlah lebih RM7 juta yang dikumpulkan untuk Ops Ihsan.

Baki barangan bantuan seberat 10 tan dijangka dihantar dalam penerbangan ketiga dalam masa terdekat.

Sebaik bantuan berkenaan tiba di Mesir, barangan berkenaan akan diserahkan kepada Persatuan Bulan Sabit Merah Mesir sebagai rakan kerjasama bagi membawa masuk bantuan ke Palestin melalui pintu sempadan Rafah-Gaza.

Majlis pelepasan penghantaran kedua itu dihadiri Timbalan Perdana Menteri merangkap Menteri Perladangan dan Komoditi, Datuk Seri Fadillah Yusof yang turut disertai Timbalan Menteri Kewangan, Datuk Seri Ahmad Maslan dan Timbalan Menteri Luar, Datuk Mohamad Alamin.

Turut hadir Pengerusi Sekretariat Ops Ihsan, Jismi Johari, Duta Palestin ke Malaysia Walid Abu Ali serta ketua perwakilan asing.

Ketika ditemui media di sini malam ini, Fadillah merakamkan terima kasih kepada seluruh rakyat Malaysia, pertubuhan bukan kerajaan (NGO), syarikat penerbangan dan petugas logistik yang bersama menjayakan misi bantuan kemanusian itu.

“Kita doakan perjalanan penghantaran (bantuan) ke Gaza dipermudahkan dan selamat sampai kepada rakyat Palestin yang amat memerlukan bantuan ini,” katanya.

Pertempuran terkini di Palestin yang melibatkan Hamas, pihak berkuasa di Gaza dan rejim Israel sejak 7 Oktober lepas telah mengakibatkan kehilangan ribuan nyawa.

Ops Ihsan merupakan inisiatif yang dilancarkan Kementerian Luar bersama lebih 50 NGO antaranya Global Peace Mission Malaysia, Mercy Malaysia, BeVital, MyAqsa Defenders, Angkatan Belia Islam Malaysia (ABIM), Persatuan Wadah Pencerdasan Umat Malaysia (WADAH), Cinta Gaza Malaysia, Aman Palestin dan Malaysian Relief Agency (MRA). – Bernama


Buku teks sekolah kini dalam versi digital

KUALA LUMPUR, 29 Jamadilawal 1442H, Rabu – Agensi Kementerian Pendidikan Malaysia (KPM), Perbadanan Kota Buku (PKB) membangunkan aplikasi “KPM eTextbook Reader” bagi memudahkan murid mendapatkan buku teks sekolah secara digital.

Menerusi satu kenyataan hari ini, KPM memaklumkan aplikasi itu sekali gus memberi akses buku teks sekolah secara digital kepada murid yang akan memulakan sesi persekolahan ketika pelaksanaan Perintah Kawalan Pergerakan (PKP) bermula hari ini hingga 26 JanUARI.

KPM eTextbook Reader membantu murid-murid memuat turun buku teks digital melalui penyediaan piawaian fail EPUB iaitu format fail standard terbuka untuk buku digital yang lebih ringan dan serasi dengan peranti mudah alih.

Mengulas lanjut, KPM menyatakan bahawa aplikasi itu membolehkan murid mengakses buku teks digital menggunakan telefon pintar dan tablet pada bila-bila masa dan di luar sekolah dan kediaman untuk sesi Pengajaran dan Pembelajaran di Rumah (PdPR).

Katanya, capaian internet tidak diperlukan setelah aplikasi dimuat turun dan aplikasi KPM eTextBook Reader juga boleh menjadi penyelesai masalah beg sekolah berat dan mengurangkan kos mencetak buku teks. – Bernama


Kapal ceroboh perairan negara, Malaysia hantar nota bantahan

KUALA LUMPUR, 23 Zulhijjah 1441H, Khamis – Malaysia konsisten mengemukakan nota-nota bantahan kepada negara yang kapal-kapal mereka didapati menceroboh perairan negara, kata Menteri Luar Datuk Seri Hishammuddin Tun Hussein.

Beliau berkata langkah konstruktif menggunakan forum dan saluran diplomatik yang bersesuaian ini adalah selaras dengan undang-undang antarabangsa dan pendirian Malaysia mempertahankan hak tuntutan perairan negara.

“Malah dalam beberapa bulan ini, saya telah menyuarakan (kepada) para pemimpin negara yang mempunyai kaitan dengan isu Laut China Selatan bahawa semua pihak perlu bekerjasama dalam usaha mengelak insiden sama ada disengajakan atau tidak di perairan berkenaan.

“Sebarang konflik yang berlaku hanya akan meningkatkan ketegangan sekali gus menggugat keamanan, keselamatan dan kestabilan di Laut China Selatan. Oleh sebab itu, sebarang perbezaan dan pertikaian perlu diselesaikan menerusi dialog, rundingan atau lebih tepat, jalan diplomasi,” katanya semasa sesi soal jawab di Dewan Rakyat hari ini.

Beliau menjawab soalan asal Datuk Seri Shahidan Kassim (BN-Arau) mengenai usaha kerajaan untuk mengusir keluar kapal Coast Guard China yang berlabuh dalam perairan Malaysia di Beting Patinggi Ali.

Hishammuddin berkata sejak Mac, kementerian itu telah menggunakan jalan rundingan dan perbincangan diplomatik dalam mengendalikan isu kapal Petronas ‘West Capella’ di Arapaima-1 dan Lala-1, hasilnya kapal-kapal Republik Rakyat China telah beredar dari kawasan berkenaan.

Dalam pada itu, beliau berkata negara-negara ASEAN termasuk Malaysia dan China sedang merundingkan Kod Tatalaku di Laut China Selatan (COC) meskipun momentum rundingan COC ini telah tergendala buat masa ini akibat COVID-19.

Katanya, COC dilihat sebagai satu usaha memastikan pihak-pihak di Laut China Selatan mengelakkan konflik antara satu sama lain dan dalam melaksanakan rundingan itu, Malaysia akan memastikan COC yang akan dimuktamadkan berkesan dalam memastikan kedaulatan dan hak kedaulatan negara kekal terpelihara.

Sementara itu, Hishammuddin berkata selain pengawasan di Beting Patinggi Ali, kerajaan juga melaksanakan Op Naga melalui agensi penguatkuasaan Agensi Penguatkuasaan Maritim Malaysia (APMM) dan pemantauan Tentera Laut Diraja Malaysia (TLDM) di Laut China Selatan.

Menerusi statistik APMM, agensi itu telah menjalankan 5,538 pemeriksaan ke atas pelbagai jenis kapal menerusi Op Naga bermula 2019 sehingga kini dan daripada jumlah pemeriksaan, sebanyak 121 bot nelayan asing ditahan melibatkan pelanggaran pelbagai jenis akta yang berkaitan.

“Perlu diingat, isu Laut China Selatan ini rumit dan melibatkan banyak pihak yang lain termasuklah tuntutan bertindih dengan negara-negara lain di ASEAN seperti Brunei, Filipina dan Vietnam.

“Atas dasar itu, kerajaan Malaysia akan terus konsisten dalam mempertahankan hak tuntutannya namun, harus tetap mengambil sikap berhati-hati bagi mengelakkan tindakan yang boleh menimbulkan ketegangan atau boleh memburukkan sesuatu situasi di lautan,” katanya.

Hishamuddin turut memaklumkan Malaysia secara keseluruhannya menolak protes Republik Rakyat China menerusi ‘Note Verbale’ ke Pertubuhan Bangsa-Bangsa Bersatu (PBB) bahawa mereka berhak ke atas kawasan perairan Laut China Selatan berdasarkan kepada sejarah.

“Malaysia dengan jelas menegaskan bahawa Malaysia sebagai negara berdaulat mempunyai hak di bawah Article 76 (7) of Law of The Sea 1982 (UNCLOS 1982) ke atas kawasan perairan di mana pelantar benua yang berlanjutan lebih dari 200 batu nautika dari garis sempadan wilayah perairan Malaysia di utara Laut China Selatan.

“Kerajaan Malaysia juga menganggap bahawa tuntutan Republik Rakyat China terhadap entiti-entiti maritim di Laut China Selatan tidak mempunyai sebarang asas di bawah undang-undang antarabangsa,” katanya.

Jelasnya, melalui Perutusan Tetap Malaysia ke PBB dua minggu lepas telah menyuarakan pendirian itu kepada Setiausaha Agung PBB, merujuk kepada protes atau Note Verbale yang dihantar Perutusan Tetap Republik Rakyat China ke PBB bertarikh 12 Disember 2019. – Bernama


Konflik Russia-Ukraine, Hungary isytihar darurat

BUDAPEST, 24 Syawal 1443H, Rabu – Perdana Menteri Hungary, Viktor Orban mengisytiharkan darurat sejurus selepas kerajaan baharunya mengangkat sumpah jawatan pada Selasa.

Darurat itu berkuat kuasa 12 tengah malam, 24 Mei.

Orban berkata langkah itu bagi membolehkan kerajaan menggunakan semua sumber yang ada dan bertindak segera terhadap konflik yang sedang berlaku di Ukraine, lapor Xinhua.

“Dunia kini di ambang krisis ekonomi dan Hungary mesti menjauhi konflik Rusia-Ukraine. Kerajaan mesti melindungi keselamatan kewangan,” katanya.

Terdahulu pada Selasa, Parlimen Hungary meminda perlembagaan untuk membolehkan kerajaan memperkenalkan undang-undang khas dan mengisytiharkan perintah darurat andai berlaku konflik bersenjata, perang atau bencana kemanusiaan di negara jiran.

Undang-undang itu diluluskan dengan 136 undi menyokong manakala 36 lagi membantah.

Perlembagaan yang dipinda itu bagi memastikan keselamatan penduduk dan aset mereka, serta kestabilan ekonomi negara.

Mahkamah Perlembagaan, apabila diminta, mesti menyemak semula langkah-langkah yang dilaksanakan kerajaan. – Bernama


Perpaduan nasional tak tercapai selagi Cina, India ikuti pendidikan vernakular

PERTUBUHAN Gerakan QIAM (QIAM) mengucapkan setinggi-tinggi tahniah kepada kerajaan Perikatan Nasional (PN) kerana melancarkan Dasar Perpaduan Nasional (BU TV1 15/2/20) baru baru ini.

2. Pelancaran Dasar ini secara tidak langsung memberi kita dua mesej penting.

Pertama, masalah perpaduan nasional amat kritikal kepada masa depan negara. Dalam keadaan darurat sekarang dan kesibukan berperang dengan COVID-19, kerajaan PN masih mencari
ruang dan sumber untuk mengeluarkan dasar ini.

Kedua, matlamat Perpaduan Nasional dalam Dasar Ekonomi Baru (DEB) yang dilancarkan kerajaan sejak 50 tahun dahulu (1970), gagal dicapai. Kita nampak jelas bahawa sifat perkauman di kalangan rakyat mutakhir ini lebih ketara dari
dahulu.

3. Pada hemah QIAM, penyumbang utama kepada masalah dan kegagalan tersebut adalah kerana program dan aktiviti yang dilaksanakan sebelum ini hampir kesemuanya berbentuk
menjernihkan air di hilir sungai sedangkan air di hulu dibiar kotor dan keruh.

Program-program sukan, kemasyarakatan, perjumpaan, kenduri, ceramah perpaduan dan sebagainya yang dijalankan adalah tertumpu kepada orang dewasa, tua dan lanjut umur.

Mereka diibaratkan sebagai air di hilir sungai. Mampukah air di hilir ini menjadi jernih jika air yang datang dari hulu itu tetap air kotor dan keruh? Jenerasi muda kaum Cina dan India dididik berasingan dari kaum Melayu, lantas menebalkan sifat perkauman mereka.

4. Perpaduan Nasional kita hendaklah bertunjangkan kepada kaum Melayu. Masalah paling utama ialah perpaduan antara kaum Melayu dan kaum Cina. Pertama kerana peratusan
kaum Cina agak besar berbanding kaum India.

Kedua, pengasingan sejak dari kecil (air di hulu) ribuan kanak-kanak kaum Cina di sekolah vernakular dan sekolah-sekolah swasta Cina yang tidak menggunakan kurikulum Kementerian Pendidikan Malaysia (KPM), menyebabkan semangat perkauman Cina menebal dan akhirnya membentuk air di hulu sungai yang kotor dan keruh masuk ke dalam masyarakat.

Golongan ini juga ibarat buluh yang sudah keras. Tentu sukar untuk dilentur dan berpadu dengan kaum Melayu.

5. Perpaduan dengan kaum India diperhatikan tidak sesukar saperti kaum Cina. Pertama, hal ini kerana peratusan kaum India agak kecil dalam masyarakat.

Kedua, peratusan kaum India yang beragama Islam nampaknya lebih ramai dari kaum Cina. Ini menyebabkan perpaduan mereka ke dalam masyarakat Melayu lebih mudah.

6. Jelas dari huraian diatas, masalah perpaduan nasional kita adalah antara kaum Melayu dengan kaum Cina dan India.

Terimalah hakikat ini, iaitu selagi generasi kanak-kanak (air dihulu) Cina dan India mengikuti pendidikan vernakular dan sekolah swasta, selagi itulah mereka membentuk air dari hulu yang keruh yang akhirnya mengeruhkan air dihilir. Perpaduan Nasional tidak akan tercapai.

7. Bagi menjernihkan air di hulu ini, kerajaan PN perlulah sepakat dan mempunyai ‘political will’ yang kuat dan demi masa depan negara, mewujudkan sekolah satu aliran dengan mengguna Bahasa Melayu sebagai bahasa pengantar. Kepujian Bahasa Melayu menjadi syarat mendapat sijil.

Jika sekolah Melayu yang wujud sebelum ini mampu ditutup, QIAM tidak nampak sebab kerajaan PN tidak boleh menutup sekolah vernakular dan sekolah jenis kebangsaan.

Ke arah sekolah satu aliran ini, QIAM ingin sarankan beberapa perkara penting saperti berikut:

7.1. Perkasakan semua sekolah kebangsaan dengan prasarana, teknologi, alat komputer dan
sebagainya.

7.2. Tingkatkan bilangan dan kemahiran guru di semua sekolah kebangsaan.

7.3. Serapkan sekolah vernakular Cina dan India ke dalam sekolah kebangsaan dengan
membawa bersama ‘good practices’ mereka.

7.4. Tingkatkan pengajaran bahasa Inggeris sebagai syarat lulus peperiksaan.

7.5. Tawarkan bahasa Arab, Mandrain dan Tamil sebagai subjek pilihan.

8. QIAM amat yakin bahawa sekolah satu aliran bagi semua kaum ini akan mengeluarkan generasi air di hulu yang jernih yang bersatu-padu dengan kaum Melayu dan peribumi.

Percayalah bahawa dalam masa 30 tahun negara akan melihat jenerasi baru yang bersatu padu. Itulah Perpaduan Nasional.

Datuk Sirajuddin Haji Salleh
Presiden QIAM


i-Guru mahu kualiti pendidikan, kebajikan guru terus dijaga

BANGI, 8 Jamadilakhir 1444H, Ahad – Sempena tahun baharu 2023, Ikatan Guru-Guru Muslim Malaysia (i-Guru) berharap Kementerian Pendidikan (KPM) dapat menekankan usaha merealisasikan pendidikan sebagaimana terlakar dalam Falsafah Pendidikan Negara.

Presiden i-Guru, Ustaz Mohd Azizee Hasan berharap pihak KPM akan memberi tumpuan kepada tiga isu pendidikan sepanjang tahun ini.

“Pertama, aspek kualiti pendidikan. Jurang fizikal dan digital antara murid perlu dirapatkan, kurikulum perlu kalis masa depan, pendidikan untuk semua, pemulihan pendidikan tangani keciciran kemiskinan pendidikan, pemerkasaan sekolah kebangsaan dan digitalisasi pendidikan.

“Kedua, KPM diminta mengambil berat soal profesionalisme dan kebajikan guru. Ini kerana, kebahagian emosi dan mental guru perlu dijaga, skim perkhidmatan terbaik dan penglibatan aktif guru-guru di dalam kesatuan guru perlu dititik beratkan.

“Manakala ketiga, berkait pembangunan sahsiah murid. Ini termasuk penekanan kepada aspek nilai dan adab serta pembentukan karakter berpaksi insaniyatul insan selain menangani isu-isu buli, gangsterisme, gangguan seksual dan sebagainya,” katanya dalam kenyataan.

Ustaz Mohd Azizee berkata, i-Guru mendukung dan menyokong aspirasi pihak KPM untuk melahirkan murid yang baik lagi cerdik (ABC).

“Ia perlu ditambah nilai kepada ABCD iaitu murid yang baik lagi cerdik serta berdisiplin agar menterjemahkan apa yang terkandung dalam FPK,” katanya.

Dalam pada itu, beliau berkata, i-Guru akan terus vokal mengangkat isu-isu pendidikan demi kemaslahatan warga guru dan murid-murid.

“i-Guru akan pertahankan sistem sedia ada daripada ancaman yang menggugat dasar pendidikan negara. i-Guru akan kekal berpatisipasi dan konstruktif untuk kebaikan pendidikan negara.

“i-Guru turut menggesa semua warga guru meningkatkan kompetensi dan kemahiran dalam menjayakan aspirasi pendidikan negara,” katanya.


LGBT: PAS gagal batal saman Mujahid

KUALA LUMPUR, 3 Zulhijjah 1444H, Khamis – Mahkamah Tinggi di sini menolak permohonan PAS untuk membatalkan saman fitnah oleh Datuk Seri Dr Mujahid Yusof terhadap parti itu berhubung dakwaan Naib Presiden Amanah berkenaan menyokong budaya songsang lesbian, gay, biseksual dan transgender (LGBT).

Peguam Noorazmir Zakaria mewakili Mujahid berkata, Hakim Datuk Ahmad Shahrir Mohd Salleh yang membuat keputusan itu semalam memerintahkan parti berkenaan membayar kos RM3,000 kepada Mujahid.

“Mahkamah menetapkan perbicaraan kes saman itu pada 24 hingga 26 November 2025,” katanya ketika dihubungi pemberita hari ini.

Peguam Mohd Faizi Che Abu, mewakili PAS pula berkata, kes saman tersebut antaranya sama ada akaun Facebook itu milik PAS atau tidak.

Pada 15 Februari lepas, PAS yang diwakili Setiausaha Agungnya Datuk Seri Takiyuddin Hassan memfailkan permohonan membatalkan saman atas alasan Mujahid selaku plaintif gagal mendedahkan apa-apa kausa tindakan yang munasabah terhadap parti berkenaan.

Mujahid memfailkan saman itu pada 15 Disember 2022, mendakwa pada 16 Okt tahun sama, PAS selaku defendan dengan niat jahat telah menjatuhkan maruah, mengaibkan dan memfitnahnya dengan membuat atau menerbitkan kenyataan fitnah di ruangan status akaun Facebook parti itu.

Sehubungan itu, beliau memohon suatu perintah supaya PAS menarik balik serta memadam kenyataan fitnah dan gambar plaintif itu dalam tempoh 14 hari dari tarikh penghakiman selain memohon ganti rugi am, teladan dan teruk.

Menerusi pernyataan pembelaan, PAS mendakwa pernyataan tuntutan plaintif adalah cacat dan tidak sah kerana plaintif gagal menamakan pelaku kesalahan yang mempunyai kawalan serta melakukan penerbitan bagi artikel berkenaan.  – Bernama